ҚЎШНИЧИЛИК ҲАҚЛАРИ — Zamaxshariy.uz\nЎз юксак қадриятларига содиқ бўлган ўзбек халқи қадим-қадимдан бери жамоа, маҳалла бўлиб, қўни-қўшничилик муносабатларини муқаддас билган ҳолда яшаб келади. Бу ҳалқимиз бирдамлигининг рамзи ва тинчлигимизнинг асосий омилларидан биридир.\nЖамоа бўлиб яшаш, қўни-қўшничилик ва бир-бирларидаги хақларини баён қилишда, ислом динининг мақсад ва ғояси шуки, мусулмонлар, шунингдек ер юзидаги барча халқларни ўзаро тинч-тотув, осойишта, бир-бирларини иззат-ҳурмат қилган ҳолда яшашга ундашдир. Бу борада Қуръони каримда жуда кўп оятлар келтирилган. Жумладан, “Нисо” сурасининг 36-оятида “…Аллоҳга ибодат қилингизлар ва Унга ҳеч нарсани шерик қилмангизлар! Ота-оналарга эса яхшилик қилингизлар! Шунингдек, қариндошлар, етимлар, мискинлар, қариндош қўшнию, бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам яхшилик қилинг! Албатта, Аллоҳ кибрли ва мақтанчоқ кишиларни севмайди”.\nҚўшничиликнинг ҳақ-ҳуқуқлари нақадар муҳим эканлигига ишорат қилиб, жаноб Расулуллоҳ с.а.в. шундай деганлар: “Жаброил а.с. менга қўшничиликнинг ҳақ-ҳуқуқларини шунчалик узоқ уқтирдиларки, мен ҳатто қўшнилар бир-биридан мерос олишини ҳам тайинласалар керак, деган ҳаёлга бордим”.\nМуоз ибн Жабал р.а. ривоят қилиб айтадиларки: Расулуллоҳ с.а.в.: “Қачон уйингда бирон шўрва каби таом пиширсанг, сувини кўпроқ қуй ва қўшнингнинг оила аъзоларига ҳам бир миқдор насиба бериб, йўқлаб тур” деганлар.\nОйша (розияллоҳу анҳо) онамиздан ривоят қилинади: Расулуллоҳ (соллаллоҳу алайҳи ва саллам) бундай буюрдилар: “Кимга мулойимликдан насиба берилган бўлса, демак, унга дунё ва охират яхшилигидан насиба берилибди. Силаи раҳм, ҳусни хулқ, яхши қўшнилик юртни обод қилади, умрни узайтиради”.\nҚўшнига азият етказмаслик, қўшнидан келадиган ғам-ташвишга сабр қилиш лозим. Зеро, Расулуллоҳ (соллаллоҳу алайҳи ва саллам) ўзларига азият берадиган ғайридин қўшниларига ҳам чиройли муносабатда бўлганлар.\nПайғамбаримиз (соллаллоҳу алайҳи ва саллам) бир куни: “Аллоҳга қасам, мўмин бўлмайди! Аллоҳга қасам, мўмин бўлмайди! Аллоҳга қасам, мўмин бўлмайди!” дедилар. Шунда саҳобалар: “Ё Расулуллоҳ, ким (мўмин бўлмайди)?” деб сўрашди. У зот: “Қўшниси унинг ёмонлигидан омонда бўлмайдиган киши”, деб жавоб бердилар.\nАбдуллоҳ ибн Муборак (розияллоҳу анҳу)нинг бир яҳудий қўшниси бўлиб, ҳовлисини сотмоққа тутинди. Ундан қанчага сотишини сўрашганида, икки минг динорга сотишини айтди. Одамлар, бунинг нархи минг динордан ортиқ эмас, дейишганида, уй эгаси: “Минг динор ҳовли учун, яна минги Абдуллоҳ ибн Муборакка қўшнилик учун”, деди. Бу гапдан Абдуллоҳ ибн Муборак хабар топиб, муҳтожликдан уйини сотаётганини билгач, унга минг динор бериб: “Ҳовлини сотма”, дедилар.\nРасулуллоҳ с.а.в.га бир аёлни мақташибди: “Бир аёл борки, кечалари бедор бўлиб намозлар ўқийди, кундузи рўза тутиб, садақа ва эҳсонлар қилади. Аммо, қўшниларига тили билан озор бериб туради”. Шунда Расулуллоҳ с.а.в. “Ундай аёл мақтовга сазовор эмас, балки у дўзах аҳлидандир”, – деган эканлар.\nЯна: Ҳасан Басрий айтадиларки: “Ҳуснул живор”, яъни яхши қўшничилик деб фақат зарар етказмасликни эмас, балки мабодо қўшнилардан зарар ёки озор етса, унга тоқат қилиб жанжал кўтаравермасликни айтурлар.\nТушунмовчилик орқали қўшнилар ўртасига баъзан хафачиликлар тушиб қолса, бир-бирлари билан узоқ вақт аразлашиб, гаплашмай, ҳатто саломлашмай юриш мусулмончиликка умуман тўғри келмайди.\nЖобир ибн Абдуллоҳ розияллоҳу анҳудан ривоят қилинган ҳадисда Пайғамбаримиз алайҳиссалом: “Кўшнилар уч хил бўладилар. Битта ҳаққи бор қўшни. У ҳаққи энг оз қўшнидир. Иккита ҳаққи бор қўшни. Учта ҳаққи бор қўшни. Буниси энг кўп ҳаққи бор қўшнидир. Энди битта ҳаққи бор қўшнига келсак, у мушрик қўшнидир. Унинг қўшнилик ҳаққи бор, холос. Иккита ҳаққи бор қўшни эса, мусулмон қўшнидир. Унинг ҳам мусулмонлик ҳаққи, ҳам қўшнилик ҳаққи бор. Учта ҳаққи бор қўшни эса, мусулмон қариндош қўшнидир. Унинг мусулмонлиқ, қариндошлик ва қўшнилик ҳақлари бордир”, дедилар.\nХулоса қилиб айтганда, мусулмон инсон Пайғамбаримиз соллаллоҳу алайҳи васалламнинг суннатларини тутган ҳолда қўшниларига гўзал муносабатда бўлиши керак. Бу чиройли муносабат оилалар ўртасида меҳр-муҳаббат, иттифоқчилик, бирдамликка сабаб ўлароқ жамиятимизнинг янада равнақ топишида ўз самарасини беради.\nPrevious Post:ҚАЛБ УЙИМИЗ ОБОД БЎЛСИН\nNext Post:САБР ИЙМОН УЧУН ТАНАДАГИ БОШ КАБИ ЗАРУРДИР


16:30 / 17.12.2018 27756\nБугун, 17 декабрь куни Швейцариянинг Ньон шаҳрида Чемпионлар Лигаси нимчоракфинал босқичи учун қуръа ташлаш маросими ўтказилди.\nҚуръадан аввал жамоалар иккита саватчага ажратилди. Биринчи саватга гуруҳ ғолиблари, иккинчи саватдан гуруҳда иккинчи ўринни олган жамоалар ўрин олишди.\nҚуръа натижаларига кўра, амалдаги чемпион «Реал»га нисбатан осонроқ рақиб - «Аякс» тушди, амалдаги финалчи «Ливерпуль» эса «Бавария» билан куч синашади. Қайд этиш керакки, бу ушбу икки жамоанинг ЕЧЛ тарихида илк марта ўзаро тўқнашишидир. Яна бир шундай жуфтлик эса «Манчестер Юнайтед» ва «ПСЖ» клубларидан иборат. Турнир фаворитларидан бири - Лионель Месси бошчилигидаги «Барселона» «Лион»ни синовдан ўтказади, Роналду бошчилигидаги «Ювентус» чорак финалга чиқиш учун «Атлетико» билан беллашади.\n«Тоттенҳэм Ҳотспур» — «Боруссия» (Дортмунд)\nЧемпионлар лигасида 1/8 финалнинг дастлабки учрашувлари 12, 13, 19 ва 20 февраль кунларида ўтказилади. Жавоб учрашувлари 5, 6, 12 ва 13 март кунларига белгиланган. Гуруҳ ғолиблари биринчи ўйинни сафарда, жавоб ўйинини ўз майдонида ўтказишади.\n15 март куни Европанинг энг кучли 8 жамоаси 1/4 финал учун қуръада навбатдаги рақибларини билиб олишади.\nЧемпионлар Лигаси финали 2019 йил 1 июнь куни Мадриддаги «Ванда Метрополитано» стадионида ўтказилади.\nТошкентда шифокорлар ўртасидаги халқаро турнирга қуръа ташланди\nЕвропа Лигаси қуръаси - «Наполи» билан «Арсенал» ўйнайди ва бошқа жуфтликлар


Аҳоли бандлигини таъминлаш, камбағалликни қисқартириш – долзарб масала - Халқ сўзи\nАҳоли бандлигини таъминлаш, камбағалликни қисқартириш – долзарб масала\n16:57 30 Август 2020 Сиёсат\nЯқинда халқ депутатлари Иштихон туман Кенгашининг ўн бешинчи сессияси бўлиб ўтди. Унда Олий Мажлис Қонунчилик палатаси депутати Наврўз Ризаев, туман ҳокими ўринбосарлари, тегишли туман ташкилотлари раҳбарлари иштирок этди. Сессияни туман ҳокими, кенгаш раиси Шуҳрат Негматов олиб борди.\nИштирокчилар дастлаб туман ҳокими Ш.Негматовнинг аҳолининг эҳтиёжманд қатламини қўллаб-қувватлаш, тадбиркорликни ривожлантириш, бюджет даромадларини ошириш ва хорижда меҳнат қилиб қайтган ишсиз фуқароларни ишга жойлаштириш борасида амалга оширилаётган ишлар ҳақидаги маърузаси билан танишдилар.\nТаъкидланганидек, туманда 4 та сектор раҳбарлари томонидан аҳолининг камбағал қатлами тўлиқ ўрганилди, ёшлар ва хотин-қизлар бандлигини таъминлаш борасида тизимли ишлар йўлга қўйилди. Айни вақтда тумандаги 62 та маҳалла фуқаролар йиғинидаги 55 минг 182 оилада 255, 7 минг аҳоли ҳаёт кечирмоқда. Сектор раҳбарлари томонидан «Камбағалликни қисқартириш штаби» аъзолари, туман Кенгаши депутатлари, МФЙ фаоллари хонадонма-хонадон юриб аҳолининг турмуш шароитларини ўрганиб чиқдилар. Айни вақтда 2515 та камбағал, эҳтиёжманд оилалар «Темир дафтар»га киритилди.\nИжтимоий ҳимояга муҳтож оилаларга кўрсатилган ёрдам, бандликни таъминлаш каби ҳаракатлар ўз самарасини кўрсатди. Халқ депутатлари Иштихон туман Кенгашининг қарори билан 387 оила камбағаллар рўйхатидан чиқарилди.\nЎзбекистон Республикаси Президентининг 2020 йил 1 майдаги қарорига асосан камбағалликдан чиқариш бўйича Хитой тажрибасидан келиб чиққан ҳолда 266 гектар майдонда ташкил этилган 8 та қишлоқ хўжалиги кооперативларига 355 та, шундан 226 та камбағал оилалар, уларнинг кооперативларидаги пайи (улуши) учун 478,8 миллион сўм субсидия ажратилди.\nСессияда туманда бу борада амалга оширилган ишлар тўлиқ сарҳисоб қилинди. Шунингдек, ижтимоий ҳимояга муҳтож оилалар бандлигини таъминлаш борасида марказ директори Ш.Аҳмедов ахборот берди.\nБундан ташқари Олий Мажлис Қонунчилик палатаси депутати Н.Ризаев туманда бу борада амалга оширилиши лозим бўлган ишлар ҳақида ўз фикр ва мулоҳазаларини билдириб, бир нечта таклифлар берди. Хусусан, ижтимоий ёрдамларнинг манзилли етказилишини назоратга олиш лозимлигини таъкидлади.\n— Шундагина биз Президентимиз берган топшириқларнинг сўзсиз бажарилишини таъминлаган бўламиз, - деди Н.Ризаев.


Меҳридарё, қалби пок бўлган доялар меҳнатини қанчалар улуғласак-да оздир — Фарғона шифокори\nМаълумки, 5 май ҳар йили Халқаро доялар куни сифатида кенг нишонланиб келинади. Жумладан, мазкур сана мамлакатимизда ҳам соҳа ходимлари томонидан кўтаринки кайфиятда қарши олинади.\nАввало, доялар фаолияти тўғрисида тўхталганда айтиш керакки, уларнинг иши ўта масъулиятли, шунингдек, жавобгарлик ҳисси юқоридир.\nАдиблардан бири шундай деган эди, оламни қуёш ёритгани рост, одамни эса одам дунёга келтиргани рост. Албатта, бу иборанинг мазмун-моҳиятига келадиган бўлсак, унда икки жоннинг ҳаёт-мамоти ётади. У она, у чақалоқ. Ана шундай шижоатли ва матонатли дақиқаларда уларнинг ҳаётини асраб қолиш доялар қўлида эканлиги ҳеч биримизга сир эмас. Шу ўринда айтиш муҳимки, севимли шоирамиз Турсуной Содиқова ҳомиладор аёл тўғрисида шундай деган эди: «Аёл фарзандини дунёга келтирар экан, унинг 72 томири ва вужуди ила қалбида жўш ураётган оналик меҳри билан ёруғ дунёга келаётган чақалоқни илк бор доя қабул қилиб олади. Бу албатта, соҳа вакиласининг жасорати, қолаверса, касбга бўлган чуқур садоқатидир». Шу маънода бундай меҳридарё, қалби пок бўлган доялар меҳнатини қанчалар улуғласак-да озлик қилади. Бинобарин, бугунги кунда мамлакатимиз тиббиёт муассасаларида меҳнат қилаётган доялар хизматини қўллаб-қувватлаган Ўзбекистон Республикаси Соғлиқни сақлаш вазирлиги ва БМТнинг Аҳолишунослик бўйича Ўзбекистондаги жамғармаси (UNFPA)га ҳам ўз миннатдорчилигимизни билдириб қоламиз.\n– Айни пайтда республикамиз туғруқхоналарида меҳнат қилаётган кўп сонли доялар меҳнати таҳсинга лойиқ. Ҳақиқатан ҳам улар хизмати ниҳоятда жиддийлиги билан муҳим аҳамиятга эга бўлиб, касбга астойдил ёндашишни талаб этади. Бу борада мамлакатимиз соғлиқни сақлаш тизимида ҳам муайян ишлар амалга оширилиб келинмоқда. Айниқса, БМТнинг Аҳолишунослик бўйича Ўзбекистондаги жамғармаси (UNFPA) ҳамкорлигидаги ишлар бундан мустасно эмас. Мазкур жамғарма Фарғона вилояти соғлиқни сақлаш бошқармаси билан ҳам биргаликда иш олиб бораётганлиги, бу албатта, дояларнинг тажриба ва малакасини оширишда, неонатал ёрдамни яхшилашда, шу билан бирга, оналар ва чақалоқларга сифатли ёрдам кўрсатишда доялар ролини янада такомиллаштиришда муҳим аҳамият касб этмоқда. Айтиш лозимки, UNFPA Ўзбекистондаги фаолиятини 1993 йилда бошлаган ва айни пайтда агентлик миллий ҳамкорлар билан тўртинчи мамлакат дастурини амалга оширмоқда (2016-2020 йиллар). Албатта, бу каби эзгу мақсадли ишлар оналар ва болалар саломатлигига қаратилган бўлиб, унинг бардавомлиги янада равнақ топишига ишончимиз комил.\n← Абу Али ибн Сино мероси мажмуаси барпо этилади\nИжтимоий дорихоналар фаолиятини ташкил этиш тартиби белгиланди →\n12.04.2018 fsh.uz 513\n28.08.2019 fsh.uz 170


Қатарда очилган Толибон идораси АҚШ билан сўзлашувга ҳозир\nТолибон ҳаракати воизи Муҳаммад Наим (ўнгда) 18 июн куни Қатарда ҳаракат расмий идораси очилиши муносабати билан ўтказилган матбуот анжуманида.\nАйни кунларда афғон толибларининг Қатар пойтахти Доҳада ўз расмий ваколатхонасини очгани халқаро майдонда шов-шувга сабаб бўлмоқда.Озодлик мухбири билан суҳбатда Толибон ҳаракати воизи Муҳаммад Наим¸ бу идоранинг очилиши Афғонистонда 30 йилдан бери давом этаëтган урушга чек қўйишга қаратилган сиëсий жараëннинг бир қисми эканини айтади.\nТолибон расмийси билан мулоқот муқаддимасида Озодлик мухбири АҚШ билан музокаралар боши берк кўчада қолаëтган бир пайтда толибларнинг қандай қилиб Қатарда ўз расмий ваколатхонасини очишга муваффақ бўлгани билан қизиқди:\nМуҳаммад Наим: Доҳадаги ваколатхонанинг очилиши Исломий амирлик (афғон толибларининг расмий номи – таҳр.) ва Қатар ўртасидаги англашинув асосида амалга ошди. 2011 йилда биз Қатар ҳукуматига мурожаат қилиб¸ мамлакатда Исломий амирлик сиëсий идорасини очишга рухсат сўраган эдик. 2013 йилга келиб Қатар раҳбарияти бу сўровга розилик берди.\nОзодлик: Яқинда сиз тез орада Вашингтон билан сўзлашувлар бошланиши ҳақида гапирдингиз. Бу музокараларда нималар муҳокама қилинади?\nНаим: Бу Исломий амирлик ва АҚШ ўртасидаги илк расмий сўзлашув бўлади. Шу боис бу сўзлашувларда аниқ бир масала юзасидан гаплашиш ўрнига биз ўз қарашларимиз билан ўртоқлашамиз. Агар музокаралар давом этса¸ уларнинг иккинчи ва учинчи давралари учун аниқ кун тартиби ишлаб чиқилади¸ деб ўйлайман.\nОзодлик: Ўтмишда сиз Гуантанамода сақланаëтган Толибон етакчилари озодликка чиқарилмагунча¸ АҚШ билан ҳеч қандай сўзлашув бўлмаслигини таъкидлаб келдингиз. Сиз озод этилишини талаб қилиб келган толиблар ҳозир қўйиб юборилдими?\nНаим: Биз бу масалада сўзлашамиз. Ўтмишда Толибоннинг аниқ манзили ва ўтириб гаплашадиган бир идораси бўлмагани учун бу каби масалалар муҳокама қилинмай келди. Аммо энди бу масала сўзлашувларда кўтарилади.\nОзодлик: Сиз толиблар исëни ортидаги асосий сабаб Афғонистоннинг хорижийлар томонидан истило қилиниши эканини таъкидлаб келдингиз. Ҳозирда хориж ҳарбийларини Афғонистондан олиб чиқиш сўнгги босқичга кирди ва мамлакатдаги хавфсизлик учун масъулият афғон ҳукумати қўшинларига ўтмоқда. Сиз курашиб келган муаммо ўз ечимини топдими энди?\nНаим: Бутун дунë¸ биринчи галда эса¸ афғонистонликлар хориж ҳарбийларининг ҳали ҳам Афғонистонда қолаëтганини кўриб¸ билиб турибди. Хавфсизлик учун назорат афғон кучларига топширилди¸ дейилаëтганига қарамай хориж ҳарбийлари мамлакатда ҳамон ўз билганларича жанговар амалиëтлар ўтказиб келмоқда. Хориж кучлари мамлакатда қолар экан¸ истило тугади¸ дея олмаймиз.\nОзодлик: Қатарда очилган идорангизда Афғонистон президенти Ҳамид Карзай вакиллари билан билан ҳам сўзлашасизми?\nНаим: Ҳа, Қатарда идора очишдан кўзланган асосий мақсадлардан бири ҳам афғонлар билан сўзлашишдир. Исталган афғон биз билан Қатар идорамиз орқали боғланиб¸ гаплашиши мумкин.\nОзодлик: Ўтмишда сиз Карзай маъмуриятини “қўғирчоқ режим” деб атаб келдингиз. Бугун сиз Карзай расмийлари билан гаплашишга тайëрмисиз?\nНаим: Бизнинг сиëсатимиз аниқ. Бизнингча¸ Афғонистон муаммосининг икки муҳим жиҳати бор. Биринчи ва энг муҳими¸ Афғонистоннинг хориж ҳарбий кучлари томонидан истило қилинганидир. Бу муаммо ҳал этилмас экан¸ биз ички муаммоларни муҳокама қилишдан фойда чиқишига ишонмаймиз. Афғонистон ички ишларини хорижийлар билан муаммоларимизни ҳал қилиб бўлгач гаплашмоқчимиз.\nОзодлик: Аксар афғонлар¸ мамлакатда зўравонликлар давом этар экан¸ тинчлик сўзлашувларидан бирор натижа чиқмайди¸ деган ишончда. Сиз бунга нима дейсиз?\nНаим: Афғон сифатида¸ халқнинг азобда қолгани бизни ҳам қийнайди. Биз Қатардаги идорани ўз мухолифларимиз муаммони сиëсий жараëн орқали ҳал қилиш истагида эканини таъкидлаганидан сўнг очдик. Бу бизнинг уларга йўллаган таклифимиздир.\nОзодлик: Аммо яқиндагина қилган баëнотингизда сиз сўзлашув бошланса ҳам¸ уруш давом этажагини билдирдингиз. Нима учун сиз ўт очишни тўхтатмайсиз?\nНаим: Қачонки икки томон музокара столи атрофига ўтирар экан¸ бу масалани муҳокама қилиш мумкин. Ўт очишни тўхтатиш осон иш эмас ва уни бир кечада қилиб бўлмайди. Биз мухолифларимиз билан гаплашиб¸ уларнинг бу борадаги режасини эшитиб¸ сўнгра бу масалани атрофлича кўриб чиқамиз.\nОзодлик: Толибон ҳаракати Афғонистонда исломий қонунларни жорий қилишни ўз асосий мақсади деб эълон қилган. Аммо Афғонистоннинг амалдаги конституцияси аллақачон шариат устиворлигини таъминлаб бўлди. Сиз бу борада нималарни ўзгартирмоқчисиз?\nНаим: Бу ерда энг муҳим жиҳат суверенитет масаласидир. Кобулда ўтирган жорий маъмурият суверен эмас. Шундай экан¸ улар қандай қилиб исломий қонунларни амалга оширади ва қандай қилиб уларни замона талабига мувофиқлаштира олади? Кейинги 12 йил давомида бу маъмурият халқаро ҳамжамият берган улкан маблағ ва сиëсий ҳамда ҳарбий қўлловга қарамай¸ афғон халқи манфаатларига хизмат қилгани йўқ.\nОзодлик: Сиз келажакда Афғонистонда қандай сиëсий тузум ўрнатилишини истайсиз? Сиз Толибон 90-йилларда ўрнатган сиëсий тузумни қайта тикламоқчимисиз ëхуд бу масалада бошқа афғонлар хоҳиш-истаклари билан ҳисоблашиш¸ улар билан музокара қилишга тайëрмисиз?\nНаим: Ўзининг маъруза ва баëнотларида етакчимиз Мулла Муҳаммад Умар барча афғонларни ўз ичига олувчи ҳукумат тарафдори эканини айтиб келмоқда. Бу халқнинг барча намояндалари иштирок этувчи бир ҳукумат бўлмоғи лозим. Бундай ҳукумат афғонларга ўзининг барчага бирдек ҳукумат бўлиши ҳақида умид берувчи ва Афғонистоннинг ана шу халққа бирдек қарашли эканига ишонтира олувчи ҳукумат бўлиши керак.


Душанба, 17 Июнь 2019\n«Электрон ҳукумат» тизимини такомиллаштириш — давр талаби\nЎзбекистон Республикаси Олий Мажлиси Қонунчилик палатасининг Ахборот ва коммуникация технологиялари масалалари қўмитаси томонидан давлат бошқарувини модернизациялаш ҳамда жамиятни демократлаштиришда замонавий ахборот-коммуникация технологияларининг ролига бағишланган тадбир ташкил қилинди.\nТинчлик — улуғ неъмат. Айниқса, бугунги глобаллашув даврида унинг қадру қиймати янада яққолроқ намоён бўлмоқда. Кузатаётган бўлсангиз, ҳар куни оммавий ахборот воситаларида дунёнинг қайсидир бир ерида юзлаб бегуноҳ одамлар терроризм, диний экстремизм, айирмачилик, уюшган жиноятчилик, наркотик моддалар тарқалиши каби қабиҳ хатти-ҳаракатларнинг қурбонига айланаётгани ҳақида хабарлар тарқатилаяпти.\nМаҳсулот ва хизматлар тақдимоти\nБухорода Ўзбекистон Республикаси Марказий банки ташаббуси ҳамда вилоят ҳокимлиги ҳамкорлигида ташкил этилган банк технологиялари, асбоб-ускуналари ва хизматлари “BankExpo — 2016” ҳудудий миллий кўргазмасида соҳа мутахассислари, тадбиркорлар, чет эл корхоналари вакиллари, коллеж битирувчилари қатнашдилар. Унда молия муассасалари билан бир қаторда, суғурта, лизинг компаниялари ўз маҳсулот ҳамда хизматлари тақдимотини ўтказишди.\nПойтахтимизда Ўзбекистонда шамол энергетикаси салоҳиятидан унумли фойдаланиш ва уни ривожлантиришга бағишланган иккинчи миллий конференция бўлиб ўтди.\nЮтуқларимизнинг мустаҳкам пойдевори\nЎзбекистон сиёсий барқарор, иқтисодиёти жадал ривожланаётган давлат сифатида халқаро майдонда муносиб ўрин ҳамда нуфузга эга бўлиб бормоқда. Истиқлолимизнинг илк йилларидан босқичма-босқич амалга оширилаётган, машҳур беш тамойилга асосланган тараққиётнинг “ўзбек модели” дунё миқёсида эътироф этилмоқда, намуна қилиб кўрсатилмоқда.\nҲаётдан мамнунлик завқи\n“Ислоҳот — ислоҳот учун эмас, аввало, инсон учун” деган тамойил асосидаги тараққиёт йўлимизнинг самараси бугунги кунда ҳаётимизнинг ҳар жабҳасида ўз ифодасини топмоқда. Айниқса, қишлоқлардаги туб ўзгаришлар, бу ерда яшаётган юртдошларимизнинг турмуш тарзи тобора юксалиб бораётгани барчанинг ҳавасини келтираяпти.\nИмконият, имтиёз ва фаоллик\nкичик бизнес ҳамда хусусий тадбиркорлик равнақида муҳим ўрин тутмоқда\nРигада юртимиз сайёҳлик салоҳияти намойиш этилди\nЮртимизнинг Латвиядаги элчихонасида мамлакатимиз сайёҳлик салоҳиятига бағишланган тақдимот маросими бўлиб ўтди. У “Ўзбекистон ҳаво йўллари” Миллий авиакомпаниясининг ушбу мамлакат пойтахти Ригадаги ваколатхонаси билан ўзаро ҳамкорликда ташкил этилди.\nБайтга нақшланган ҳикмат\nАлишер Навоий шеърияти, ижодий мероси комил инсон ҳақидаги орзу-умидлар бўстони, эзгулик амалларидан воқиф қилувчи бадиий қомусдир.\nОлижаноб адаб таърифи\nАлишер Навоий таваллудининг 575 йиллиги муносабати билан Ғафур Ғулом номидаги нашриёт-матбаа ижодий уйи томонидан ўиёсиддин Хондамирнинг “Макорим ул-ахлоқ” (“Олижаноб хулқлар”) асари нашр этилди. Ушбу асар буюк ўзбек шоири ва мутафаккири, давлат ҳамда жамоат арбоби Алишер Навоийнинг ҳаёти, адабий, илмий ва ижтимоий-сиёсий фаолияти тўғрисидаги қимматли манба ҳисобланади.


Энг кизикарли - сиз учун тўпланган - Qiziqarli foydali malumotlar\nЭнг кизикарли — сиз учун тўпланган\n2019- йил энг урфдаги баҳорий курткалар.\nБаҳор келиши билан шунақанги иссиқ қишки кийимларни йечиб, уни ўрнига чиройли йенгил кийимларни кийиб юргин келади. Биз сизга энг замонавий 2019 йилни FINE FLARE компаниясини курткаларини сизга тақдим этамиз. Ўзингиз кўриб бунга амин бўлинг. Шу билан биз сизга энг яҳши фасонларни тақдим этамиз.\nТурли ҳил замонавий курткалар сизни танлаб олишингизга бемалол замин яратади. Замонавий баҳорги курткалар турли нақшлар билан ишланган.\nЭнг бой кўриниш берадиган баҳорги юнгли курткаларди. Юнг курткаларга яна ҳам бой кўринишга ёрдам беради. Нафақат бўйнини балки қўлини ҳам юнг билан безатилган.\nТаиландда ортиқча вазнли полициячилар учун лагер очилди.\nАгар таилан полициячиларини вазни меъёридан ортиб кетса, маҳсус озиш курсларидан ўтишга мажбур эканлар. Бу ўқув марказини Пак Чонг ўқув маркази деб номланар экан. Полициячиларга ортиқча вазн йиғиш уларни соҳаларида жиддий муаммо ҳисобланар экан. Чунки ҳамма ҳимоячилар чаққон, чидамли бўлишлари керак. Бўлмаса улар жиноятчиларни тута олишмайдику.\nЛагердаги полициячиларни кўпгина маҳсус машқлар ва диета кутади. Бу дастур қориндаги ёғларни йўқ қилиш дастури деб ном олди. Машқ қилаётганда улар белларигача ечинишлари талаб этилади. Бу эса уларни қандай қилиб қоринлари кетаётганини кузатишга замин яратади.\nҚориндаги ёғларини кетказиш дастури ўз ишини қилади – асосан бақуват офицерлар битта курс давомида 60 кг ташлайдилар. Агар кимни вазни 80 кг бўлса таҳминан 10 – 20 кг га вазн ташлайди.\nТаиланд полициячиларини бу дасутрга муносабати қандайлигини билмаймиз бироқ интернет фойдаланувчилари буни ўқиб маъқуллашди.\nДунёдаги Грегори Грозосани дунёга машҳур ноёб соатлари\nМен ўзимни кашфиётларимни миниатюра олами деб номлайман. Чунки мен шунга интилаяпман – ёзади Грегорий. Мен ҳамма ишимни тўлиқ икр-чикиригача бажаришга ҳаракат қиламан. Унда кичкинагина олам бўлиши керак. Уни олам деб аташ мумкин бўлсин.\nҲамма мавзу ва ғоялар мени шаҳсий ғояларимдир. Мени ишимни кенги маънода стимпанк, фэнтези ва жуда чиройлилар қаторига қўшса бўлади.\nЎзини ишларини Грегори ETSY сайтларида сотади. Мен санъат — одамларга катта таъсир кўрсатадиган катта кучдир, бу эса инсонийликни маданияти деб ҳисоблайман дейди — Григори.\nШу тариқа мени санъатим ҳамма нур олиб келишини ва шу билан бирга фойдали, яҳши кайфият, соғломлаштириш йўлида ҳизмат қилишини ҳоҳлайман. Шу тариқа нарсаларни умумлашуви янги ғоя эканлигини билдиради.\nНазад Предыдущая запись: Қизиқарли маълумотлар — 2019 йилги тўпламлар\nДалее Следующая запись: Eng qiziqarli — siz uchun to`plam


Мамлакатимизда ахборот узатишнинг\nМамлакатимизда ахборот узатишнинг миллий тизими ва қулай ахборот маконини шакллантириш, замонавий, ишончли ва хавфсиз маълумотлар базасини яратиш масаласига алоҳида эътибор қаратилмоқда. Бу борадаги эзгу саъй-ҳаракатлар ахборот хизматлари бозорини ривожлантириш, миллий маълумотлар базаси ёрдамида халқаро ахборот тармоқларига кириб боришда муҳим аҳамият касб этаётир.\nХалқимизнинг бебаҳо меросини миллий сайтларга жойлаштириш, шу орқали навқирон авлодга тўлиқ маълумот бериш, мамлакатимизнинг туристик салоҳиятини юксалтириш мақсадида кўплаб лойиҳалар ҳаётга татбиқ этилмоқда. Ўзбекистон Республикаси Ахборот технологиялари ва коммуникацияларини ривожлантириш вазирлиги ҳузуридаги UZINFOСOM маркази томонидан “ZiyoNET” тармоғида ташкил этилган “Ўзбекистоннинг маданий мероси” бўлими шундай лойиҳалардан биридир.\nПойтахтимиздаги Алоқа тарихи музейида бўлиб ўтган тадбирда ушбу янги ресурс бўлими, унинг имкониятлари ҳақида батафсил маълумот берилди.\nМазкур бўлимда юртимизнинг тарихий-маданий ёдгорликлари, тасвирий ва амалий санъат асарлари, замонавий бунёдкорлик иншоотлари, қадамжолар хусусидаги маълумотлар уч тилда мунтазам бериб борилади. Ушбу манбани бойитиш мақсадида “Ўзбекистоннинг етти мўъжизаси” акцияси ҳам ўтказилмоқда. Ушбу акцияда фойдаланувчилар ўз яшаш ҳудудига хос бўлган моддий ва номоддий мерос объектлари ҳақида маълумот, сурат ва видеотасвирларни тақдим этиши мумкин. Уч босқичда ўтадиган мазкур лойиҳа интернет ўқувчиларида катта қизиқиш уйғотмоқда.


Буюк Британияда чартер рейслар билан шуғулланувчи Monarch Airlines авиакомпанияси парвозларни тўхтатди. UK CAA шу ҳақида хабар берди.\nФуқаро авиацияси бошқармасининг ҳисоб-китобларига кўра, хорижда Буюк Британияга қайтиши керак бўлган 110 минг киши Monarch Airlines рейси чипталари билан қолиб кетган. Бундан ташқари, шу авиакомпания рейслари учун яна 300 минг чипта банд қилинган.\nТаъсир доирасига тушган йўловчилар сонига кўра, гап Буюк Британиядаги авиакомпаниянинг энг йирик таназзули ҳақида кетмоқда.\nФуқаро авиацияси бошқармаси Monarch Airlines йўловчиларини қайтариш учун 30 дан ортиқ самолётни жалб қилишни сўраб ҳукуматга мурожаат қилган.\n2 октябрга ўтар кечаси Monarch Airlines авиакомпаниясининг саёҳатлар ташкилотчиси сифатидаги хизматлар тақдим этиш лицензиясининг муддати тугади. Авиакомпания лицензия муддатини узайтира олмади.\nMonarch Airlines авиакомпанияси 1968 йилда ташкил топган. У Лондоннинг Лутон аэропортида жойлашган бўлиб, умумий ҳисобда Буюк Британиянинг беш аэропортидан 40 йўналиш бўйича рейсларни амалга оширарди. Авиакомпанияда 2,7 минг киши фаолият юритади.\nБуюк Британия банкрот Monarch Airlines


"Шерлар" Суперлиганинг 19-турида Тошкентда "Қизилқум"ни қабул қилишади.\nЧемпионат доирасида жамоалар 41 учрашувда майдонга тушишган. Ўзаро ўйинлар бўйича устунлик яққол жамоамиз тарафида. 34 баҳсда зафар қучган "Пахтакор" 6 бор рақиб билан дуранг ўйнаган ва бир марта имкониятни бой берган. "Қизилқум" дарвозасига 114 гол урилиб, 23 тўп ўтказиб юборилган.\nТошкентдаги учрашувларнинг 17тасида жамоамиз ғалаба қозониб, 2 дуранг ва 1 мағлубиятни қайд этган. Навоий жамоаси охирги марта сафарда 2010 йил очко олган - 0:0. Ўз майдонида "Пахтакор" 7 бор ушбу рақибни йирик натижа билан таслим қилган. Ўтган мавсумда Тошкентда жамоамиз 8:0 ҳисобида зафар қучишга эришганди.\nЎзбекистон олий лигаси тарихида қайд этилган энг йирик натижа - 11:0 ҳисоби жамоаларнинг Навоийда 2007 йил ўтган беллашувида кузатилган. Ўшанда "Пахтакор" ҳозиргача рекорд саналган йирик ғалабани қўлга киритган.


Исломни эмас, мусулмонликни ислоҳ қилиш керак\nТуркиялик ëш исломшунос ва шарҳловчи Мустафо Оқйўл.\nТуркиялик исломшунос М.Оқйўл “Экстримсиз Ислом: Мусулмонлар Озодлик йўлида” китобида шу хулосани ўртага ташлаган. Мустафо Оқйўл Туркия ҳамда айрим Ғарб университетлерида Ислом ва бугунги замонавий дунё ўртасидаги алоқаларга қаратилган илмий изланишлари бўйича маърузалар ўқиб келмоқда.\nУнинг жорий йил 11 июл куни дунё юзини кўрган “Экстримсиз Ислом: Мусулмонлар Озодлик йўлида” номли китоби нафақат мусулмон дунёси, балки Исломнинг қандай дин экани ва нега шу кунларда айнан мусулмонлар билан ихтилофлар дунёга келаётгани сабабларини ўрганишга қизиққан ғарблик тадқиқотчилар ўртасида ҳам ўқилмоқда.\nОзодлик Мустафо Оқйўлнинг “Ислом динига кириш эркин, аммо чиқиш эркин эмас”, “Умумжаҳон инсон ҳуқуқлари декларация билан Муқаддас Қуръон ўртасида зиддият йўқ”, “Ислом эътиқоддан қайтиш ва шаккокликка нисбатан энг бағрикенг дин”, “Қуръонда бу дунё, охир-оқибат мусулмонларники бўлмаслиги битилган” каби хулосалари ортидан уни суҳбатга тортди ва бундай хулосаларини изоҳлаб беришини сўради.\nМустафо Оқйўлнинг “Экстримсиз Ислом: Мусулмонлар Озодлик йўлида” номли китоби ҳали дунё юзини кўрмай турибоқ қизиқишларга сабаб бўлган эди.\n“Ислом динига кириш эркин, аммо чиқиш эркин эмас”\nМустафо Оқйўл “Экстримсиз Ислом: Мусулмонлар Озодлик йўлида” номли китобида асосий эътиборни бугунги мусулмон дунёсидаги айрим сиёсий режимларнинг асосий камчилиги бўлмиш эътиқод эркинлиги ва сўз эркинлигига зид ҳаракатларига қаратган.\n- Ислом аслида фундаментал жиҳатдан озодлик ғоясига уйғун бўлган дин, деб ҳисоблайман. Лекин ислом қоидаларининг айрим жиҳатларга оид тафсирлари натижасида жуда авторитар тақиқ чоралари пайдо бўлди.\nБулардан бири ўрта асрларда қолган эътиқодни алмаштириш учун қўлланадиган тақиқдир. Исломдаги кенг тарқалган фиқҳ қоидалари бўйича динни алмаштириш мумкин эмас. Сунний таълимотларда бунинг учун ўлим жазоси белгиланган. Аслида бундай жазо чоралари Қуръонда келмаган, дейди Мустафо Оқйўл.\nИсломшунос шунга қарамай бугунги кунда аксар мусулмон давлатларда бундай жазо чорасининг қўлланаётгани, фиқҳий таълимотларда бунга асос ўлароқ келтирилган ҳадисларнинг саҳиҳлиги борасида катта мунозара борлигини айтади.\n- Кимдир динидан қайтса, уни ўлдиринг, мазмунидаги ҳадислар бор. Лекин, менимча ҳадис исломдаги муаммоли манбалардан биридир. Гарчи муҳаддислар ҳадиснинг саҳиҳлигига даъво қилсалар-да, айрим ҳолатларга оид ҳадисларнинг ҳақиқатда саҳиҳ эканини аниқлаш муаммолигича қолмоқда. Агар ҳадис ва Қуръон ўртасида зиддият пайдо бўлса, бир мусулмон сифатида мен Қуръонни танлайман ва унга бўйсунаман.\nХусусан, диндан қайтиш масаласига келсак, Қуръонда ислом динида зўрлик йўқлиги, иймоннинг эса Оллоҳдан экани, кимдир иймонга келса ёки иймондан кетса, бунинг ҳам Оллоҳдан экани ва бу ўткинчи дунёда инсонларнинг бир иймонга келиб, кейин иймондан қайтиши, кейин эса яна иймонга келиб, сўнггида иймонсиз бўлиб қолиши мумкинлиги ҳақида айтилган, дейди Мустафо Оқйўл.\nЎз китобида Мустафо Оқйўл Яқин Шарқ ва араб ўлкаларидаги айрим исломий давлатларда ҳануз қўлланилаётган ва ўрта асрлардаги уламолар ҳукми билан жорий этилган шаккоклик учун жазо чоралари ҳам Қуръонга асосланмаган, деб ҳисоблашини айтади.\nПарвардигор хоҳласа эди, Ер юзида ҳамма иймон келтирарди\nМустафо Оқйўл мусулмон дунёсининг камчилиги ўлароқ тилга олгани ҳар икки ҳолат: диндан қайтиш, динни ўзгартириш ҳамда шаккоклик, дея баҳоланадиган динни танқид қилиш ҳаракатлари учун бандалар қўллаётган жазонинг номувофиқлигини Қуръондаги оятлар билан асослашга уринган.\n- Қуръоннинг Юнус сурасида: “Агар Парвардигорингиз хоҳласа эди, бутун Ер юзидаги барча кишилар иймон келтирган бўлар эди. Ахир сиз одамларни мўмин бўлишга мажбур қиласизми?” мазмунидаги оят бор. Бунақа мазмундаги оятлар жуда кўп. Шундай оят турганда қандай қилиб, уламолар ҳадисни оятдан устун қўйиши мумкин?! дейди Оқйўл.\n- Гап шундаки, ўрта асрларда диндан қайтганлик учун тақиқ сиёсий ҳукуматлар манфаати учун ҳам фойдали бўлган. Улар бу воситадан ўз мухолифларини ўлдириш ёки қоралаш учун фойдаланган. Шунинг учун улар бу мазмунда ҳадислар бўлишини, аниқроғи, бундай ҳадисларнинг уламолар томонидан Қуръондан устун қўйилишини маъқул кўрган.\nҲозир айрим Яқин Шарқ давлатлари ва тоталитар режимлар остида яшаётган мусулмон давлатларига қарасангиз, ҳукуматлар ҳануз шу тақиқни ўша ўрта асрлардан қолган мантиқ билан қўлламоқдалар, дер экан Мустафо Оқйўл, замонавий номусулмон дунё кўз ўнгида асл ислом шундай¸ деган нотўғри хулоса қолмоқда, деб афсус қилади.\nМустафо Оқйўл Афғонистон, Покистон, Эрон каби давлатларда диндан қайтиш, яъни муртадлик ҳамда шаккоклик учун кишиларнинг тошбўрон қилиниши, осилиши ва бу жазо чоралари шаръий маҳкамалар ҳукми билан амалга оширилишини мисол қилиб келтирар экан, бунинг асл ислом ва асл мусулмонларга мутлақо дахли йўқлигини айтади.\nИнсон ҳуқуқлари декларацияси ва Қуръон бир-бирига зид эмас\nМустафо Оқйўл фикрича, Ислом дунёсининг бугунги жиддий муаммоларидан бири аксар мусулмон давлатлари томонидан Умумжаҳон инсон ҳуқуқлари декларациясининг қабул қилинмай келаётганидир.\n- Энг аввалданоқ, айрим мусулмон давлатлар бу декларацияни қабул қилмай келмоқда ва улар бунинг ўрнига уларнинг назарида исломий бўлган версияни таклиф қилмоқда. Аммо бу версияда эътиқод эркинлиги чекланган ва бу чеклов яна ўша муқаддас Қуръонга зиддир. Агар фақат Қуръонга асосланилса, мутлақо ойдин бўладики бу муқаддас китоб Умумжаҳон инсон ҳуқуқлари декларациясига жуда мосдир, деб ҳисоблайди Мустафо Оқйўл.\n- Мисол учун, шаккокликни олайлик. Қуръонда шаккоклик учун одамларга ҳужум қилинг, дейилмаган. Унда шунчаки, бундай одамлар билан суҳбатлашманг, дейилган. Аниқ айтиладиган бўлса, “агар Оллоҳнинг сўзларини мазах қилса, бундай кимсалар билан бирга ўтирманг” мазмунидаги оятлар бор, дея келтиради Мустафо Оқйўл.\nШаккоклик учун жазо чорасининг бугунги дунё аҳли жўровоз қувватлаган инсон ҳуқуқлари декларациясига энг кўп мос келувчи чораси айнан исломдадир, деб ўз китобида ҳам ёзади туркиялик олим.\nИсломшуносга кўра, Қуръон оятлари шаккоклик ва диндан қайтиш учун жазони тайин қилган¸ аммо бу жазо ер юзида бандалар томонидан бериладиган жазо эмас, балки охиратда Оллоҳ ваъда қилган жазодир.\nМусулмон учун ислоҳот бошқа диндагиларга нисбатан енгилдир\nТуркиялик исломшуносга кўра, аслида диндан қайтганлик ёки шаккоклик учун жазо исломдан аввалги динларда кескинроқ бўлган.\n- Мисол учун, ўрта асрлардаги насронийликда диндан қайтишга рухсат берилмаган. Ёки Тавротни олинг, шаккоклик учун ўлим жазоси тайинланганини кўриш мумкин. Иудаизм ёки насронийликда бундай жазо чораларини кўришингиз мумкин. Ҳозир бу икки дин вакиллари муқаддас китобга бугунги кун нуқтаи-назаридан қарамоқдалар ва бугунги кун учун қайсидир чораларни қўламаслик кераклиги, қайсидир жиҳатларни эса ислоҳ қилиш мумкинлигини англамоқдалар, дейди туркиялик исломшунос.\n- Лекин, исломда бундай муаммонинг ўзи йўқ. Шаккоклик ёки диндан қайтиш учун қўлланиладиган кескин чоралар манбаси бу кўпроқ Қуръон нозил бўлган ва Пайғамбар алайҳиссалом вафот этганидан кейинги даврда битилган айрим тафсирларда ёки ҳадислардагина тилга олинган. Шу нуқтаи-назардан мусулмонларга ўзини ислоҳ қилиш бошқа диндагиларга нисбатан енгилдир, дейди Мустафо Оқйўл.\nМусулмонлар ўз тутуми учун ўтмишидан андоза олса, кифоя\n- Бу эркин дунёда мусулмонларга, шу жумладан, менга ҳам ёқмайдиган ғоялар бор. Аммо буларга бериладиган жавобни биз ақл ва донишмандлик билан топишимиз керак. Бунинг учун яқин ёки узоқ ўтмишга мурожаат қилиш, кифоя.\nБиз бу эркин дунёда мутлақо қабул қила олмайдиган яшаш тарзлари бор. Биз бундай инсонлар билан ўзимиз юқори тутган қадриятлар ҳақида сўзлашимиз зарур. Аммо бунга уларнинг жавоб қандай бўлади — бу мутлоқ уларнинг иши, бизнинг эмас. Қуръон оятларида "агар улар мусулмон бўлсалар, нажот топдилар, агар юз бурсалар, сиз фақатгина уларни даъват қилишга бурчлисиз, холос” мазмунидаги оятлар бор, дея келтиради ўз китобида туркиялик исломшунос.\nУнга кўра, бу дунёнинг эркин бўлиши, энг аввало, мусулмонларнинг ўзи учун ҳам зарурдир. "Туғилишдан то ўлимга қадар бу ҳаётни муносиб яшаб ўтиш ва охир-оқибатда, Оллоҳнинг розилигини топишимиз учун ҳам бу ҳаётда эркин бўлишимиз, бир банданинг бошқасига тажовузларидан холи бўлишимиз зарурдир" деб ёзади Мустафо Оқйўл ўзининг “Экстримсиз Ислом: Мусулмонлар Озодлик йўлида” номли китобида.\nУмматчилар ва миллатчилар ўртасидаги ўхшашлик\nМустафо Оқйўл бугун ер юзи бўлаб мусулмон давлатларда ислом пайғамбари Муҳаммад алайҳиссалом шаънини ҳимоя қилишга қаратилган норозилик ҳаракатлари, намойишлар ва зўравонликлар заминини ҳам таҳлил қилишга уринган.\nТадқиқотчи фикрича, пайғамбар алаҳийссаломга бўлган ҳақоратни ўз номига бўлгандек қабул қилиш ва бунга қарши жон-жаҳди билан курашишга уриниш мусулмон аҳли бўлган умматнинг, гўёки бир миллат ўлароқ реакция қилаётганидан далолатдир.\nМустафо Оқйўл Туркия мисолида Ўрхон Памуқнинг турк миллати шаънига доғ, дея тарих саҳифаларидан келтирган мисоллари учун кескин танқидга учрагани, айрим миллатчи гуруҳларнинг эса уни ўлдиришга қасд қилганини мисол келтирган.\nТуркияда миллатни ҳақорат қилиш учун жазо тайинлангани ва маҳкамаларда бундай ҳаракатни қилди, деб топилган зиёлилар судланганига оид ҳолатларни тилга олган.\nБу параллеллар орқали ёш исломшунос бугун Муҳаммад алаҳийссалом шаънини ҳимоя қилиш учун қўлига қурол олганларнинг қаҳрини миллатчи гуруҳларнинг радикал кайфиятдаги вакиллари ҳаракатларига қиёслаган.\nБундай ҳаракатларни қоралаган Оқйўл мусулмон оламининг бугунги кунда энг оғриқли нуқтаси бўлиб турган шаккоклик ва диндан қайтганларга муносабатларини ислоҳ қилиш учун айрим таклифларни ҳам ўртага ташлаган.\nЭнг аввало бунга тарихдан мисол келтирган исломшунос 2007 йилда Австралияда Биби Марямнинг суратлари куфрона бир шаклда чизилиб, жамоатчиликка намойиш қилинганида айнан мусулмонлар жамоаси бунга норозилик билдиргани ва бу қаҳр-ғазаб билан эмас, балки босиқлик ҳамда осойишталик билан амалга оширилгани, Туркиядаги мўътадил мусулмонлар жамоасини эса бундай ҳаракати учун патриарх Бартоломей I дан ташаккурнома олганини тилга олган.\nМустафо Оқйўлга кўра, танқид ёхуд ҳақоратга қаҳр ва ғазаб билан муносабатда бўлиш, куч қўллаш, ҳақоратга ҳақорат билан жавоб бериш бугунги мусулмонлар ва ислом учун зарарли йўлдир.\n"Исталган эътиқоднинг қудрати унинг кучи ва ҳар қандай таҳдидга нисбатан ўшанчалик таҳдид билан қилган жавобида эмас, балки дунё аҳли билан маънавий мулоқоти ҳамда интеллект билан мустаҳкамланган эътиқоди орқали юзага келади", деб ҳисоблайди туркиялик ёш исломшунос.\nУнинг фикрича, бошқа инсонларнинг ҳатти-ҳаракатлари, иймони-ибодатини тафтиш қилиш, ислом дини шаъни ва қимматини куч билан қўриқлаш, охир-оқибатда, бутун Ер юзида ислом салтанатини ўрнатиш каби иддаолардан мутлақо воз кечиш лозим.\nИслом бутун дунёга соҳиб бўлмайди\nОхир-оқибатда, дунёдаги энг кўп сонли диний жамоа ўлароқ мусулмонларни бу дунёдаги асосий мақсад вазифаси нималардан иборат бўлиши кераклиги ҳақида мулоҳаза юритар экан Мустафо Оқйўл, айрим диндошларимиз бу уммат ер юзининг соҳиби бўла олмаслиги ҳақидаги оддий ҳақиқатни англаб етиш керак, деб ҳисоблайди.\n- Қуръонда бу масала аниқ айтилган ва бу ҳақдаги оятлардан ўз китобимда иқтибослар келтирганман - ер юзида турли динлар бўлиши ва бу Оллоҳнинг иродаси экани айтилган. “Парвардигорингиз хоҳлагаганида эди ҳаммангизни битта жамоат қилиб қўйган бўлар эди” мазмунида оят бор. Оллоҳ “кўп бандаларнинг иймони бўлмаслиги”ни ҳам айтиб қўйган, дейди Оқйўл.\nМустафо Оқйўл фикрича, бу маънода ҳам ислом бошқа динларга нисбатан ҳурфикрлироқдир.\nОхиратда ҳамма мусулмон бўлиши ва дунёда мусулмонлар ҳукмронлиги ўрнатилиши ҳақидаги иддаолар эмас, балки дунда ҳамма ўз билимига таяниб ибодат қилиши ва турлича эътиқод қилиши мумкинлиги, аммо бунинг учун жазолаш ҳаққи бу Оллоҳнингина ҳаққи экани Қуръонда аниқ битилганини урғулайди туркиялик ёш тадқиқотчи.\n- Оятларда “Парвадигорингиз сизни сизга берган турли нарсалар билан синовга тутади”, яъни “яхши ишларни қилишда бировимиз бировимиздан илгари бўлишга”га ундалганмиз. Қуръоннинг ўзида плюрализм — ҳурфикрликка ундалганмиз. Бунда бандаларнинг танлови эса фақат Оллоҳ томонидан сарҳисоб қилиниши аниқ айтилган, дейди Мустафо Оқйўл.\n- Кўплаб одамлар ислоҳот ҳақида гапиришингиз билан сизни диннинг ўзини ўзгартиришга урнишида айблай бошлайди. Аммо аслида бундай эмас. Биз аслимизга, яъни асл Қуръонга қайтишимиз керак ва бугунги кунда барча ислоҳот тарафдорлари айтаётган таклиф аслида мана шудир, дея хулоса қилади туркиялик ёш исломшунос Мустафо Оқйўл Озодлик билан суҳбат якунида.\nМустафо Оқйўл ҳақида икки оғиз сўз\n1972 йилда Анқарада туғилган Оқйўл Туркиядаги Британия Олий мактабида, кейин эса Босфор университетида ўқиб, халқаро муносабатлар бўйича магистрлик даражасини олган.\nМустафо Оқйўл Туркия ҳамда бугунги дунё учун ҳам муҳим бўлган ислом ва бугунги мусулмонлар мавзуига ихтисослашиб, шу йўналишда бир неча йиллардан буён илмий тадқиқотлар олиб бормоқда.\nУнинг илмий изланишлари мусулмон давлатлари ва шунингдек, Европа давлатларида катта қизиқишларга сабаб бўлмоқда ва хусусан, АҚШ ва Буюк Британиядаги тадқиқот институтларида муҳокама қилинган.\nУнинг “Экстримсиз Ислом: Мусулмонлар Озодлик йўлида” номли китоби ҳали дунё юзини кўрмай турибоқ қизиқишларга сабаб бўлган эди.


Фарзанд тарбиясида отанинг ўрни — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nҚадимдан халқимиз отани эъзозлаш, унга ҳурмат кўрсатиш ҳаттоки у ўтирган том устига чиқмасликни таъкидлаб келишади. Дарҳақиқат, бугунги кунда айрим оилаларда отанинг ўрни йўқолиб бориши ва бунинг оқибатида оилада парокандалик ва оиланинг бузилиб кетишига сабаб бўлаётгани юқоридаги халқимизнинг таъбири қай даражада асосли эканини кўрсатади. Бази бир ёш оилаларда бирор келишмовчилик чиқса, бу муаммони қўни қўшни ёки қариндошлар ечишга бел боғлашади. Оиланинг раҳбари бўлмиш ота эса чеккада томошабин, ёки бўлмаса, қайнонанинг чизиғидан чиқмасдан келинини ёмонлашдан у ёққа ўтмайди. Натижада эса ёш оилалар ажралиб кетишяпти. Ахир оила бошлиғи, шу муаммони ўзаро оилавий ҳал қилиб, кўчага чиқармаса унинг ишига ким аралашарди? Оила деб аталмиш муқаддас риштани сақлаб қолиш кўпни кўрган, ҳаётнинг баланду пастини яхши биладиган шу отанинг вазифаси эмасми?\n“Аллоҳ баъзиларини баъзиларидан устун қилгани ва молларидан сарфлаганлари учун эркаклар аёлларга раҳбардирлар.” (Ан Нисо 34 оят) Аллоҳ таоло ушбу ояти каримада эркаклар ўз оилалари раҳбари эканларини таькидлаяпти. Раҳбар инсон ўз қўли остидаги инсонларнинг ҳар бир ҳатти ҳаракатлари учун масъул шахсдир. Оила жамиятнинг бир кичик, лекин асосий бўғинидир. Ҳар бир оилада таълим тарбия, оила аъзоларининг моддий ва маънавий эҳтиёжлари кўнгилдагидек қондирилса, бунинг акси бутун бир жамиятда акс этади. Бу эса албатта шу оиланинг раҳбарлари эркакларнинг зиммасидаги шарафли бурчдир. Бугунги кунда ёш оилаларда ажралишлар сонининг кўпайишига ҳам шу – оилада ўзаро ҳурмат ва оила бошлиғига нисбатан итоатнинг йўқлигидадир. Аёл киши табиатан нозик, ҳиссиётларга тез берилувчан бўлади. Бир оғиз сўз билан уни дунёдаги энг бахтли аёлга ёки шуни аксига айлантириш мумкин. Эркак киши эса чидамли, сабр ва бардошли ҳисобланади. Оилага раҳбар бўлгандан сўнг, эр кишидан кези келганда қаттиққўллик ва талабчанлик, кези келганда эса меҳрибон ва мулойимлик талаб этилади. Аёлининг айрим камчиликларини чиройли йўл билан тўғрилаб, фарзандларининг ҳам ҳатти ҳаракатларини мунтазам назорат қилиб туриш лозим бўлади.\nШайх Рамазон Ал-Бутий раҳимаҳуллохни дўстлари Ахмад Бассам, ўзларини жудаям ажаблантирган, Шайх Бути билан боғлиқ воқеани айтиб берадилар:\n«Лазикия университетининг ректори, университет ташкил қилинганлигининг бир йиллиги муносабати билан, университетнинг барча ўқитувчиларини ўз уйига кечки овқатга таклиф қилди. Бу даврда Шайх Бутий, Дамашқ университетининг шариат факультетида декан эди. Жудаям банд эканлигига қарамасдан, доктор Бутий бизнинг университитемизнинг араб тили бўлимида Қуръони карим бўйича дарс бериш учун ҳар чоршанба куни келишга розилик берган эди. Чоршанба куни кечқурун у бу ерда қолар эди ва пайшанба куни тушликдан сўнг уйига кетарди. Биз Бутий билан мени хонамда ўтирганимизда, ректор кириб келди ва биз иккимизни пайшанба куни кечкурун уйига кечки овқатга таклиф қилди. Мен дарҳол жавоб бериб таклифни қабул қилдим, лекин Бутий аввал отасидан рухсат сўраши лозимлигини айтди.\nБилмайман, бундан ким кўпроқ ҳайратланди — менми ёки университет ректорими? Бошқа ҳеч бир сабаб бундай ғайриоддий кўринмаган бўларди. Лекин, қирқ ёшли университет профессори, фарзандлари хам университет талабаси бўлган киши, бизда бир кечага ушланиб қолиш учун ўз отасидан рухсат сўраши кераклиги мен ва ректор учун момақалдироқ ва чақмоқ каби таъсир қилди. Юзидаги ажабланишни бекитишга ҳаракат қилиб, ректор менга Бутий телефонда отаси билан боғланиши учун унинг хонасига боришимни айтди.\nБиз ректорнинг хонасига бордик, Бутий гўшакни олди ва отасига қўнғироқ қилди, мен қўйидаги сўзларни эшитдим, уларни қандай эшитган бўлсам аниқ келтираман:\n-Ассалому алайкум дада.\n— Ректор мени бошқа ўқитувчилар билан бирга эртага кечкурун ўз уйига кечки овқатга таклиф қилди. Мен бу ерда қолсам ва уйга жума куни эрталаб қайтсам бўладими?\n— рахмат дада… ассалому алайкум… У гўшакни қўйганида, мен унга:\n— “алхамдулиллах, энди сен хотиржам бу ерда қолсанг бўлади” дедим.\n— “ йуқ, қололмайман, отам рухсат бермадилар…”\nСиз менинг юзимдаги кутилмаган ҳолатдан таъсирланиш ва телефонда нима бўлганлигини ректорга айтганимда, унинг юзидаги ҳолатни тасаввур қила олмайсиз. Ахир шундай бўлиши мумкинми?! Отаси йуқ деганда, хеч нарса демади, уни кўндиришга харакат қилмади, раҳмат айтиб гўшакни қўйди. Хозирги ёшлар бунга нима дейишар экан, уларда оталари билан бир марта бўлса хам шундай бўлганми?\nБунданда ажабланарлиси, бир неча йил аввал Бутийни Оксфор академиясида лекция ўқиши учун тингловчиларга тақдим қилиш сўзларини айтаётганимда бўлган эди. Мен бу воқеани уларга айтиб бераётганимда, у менга шундай вазмин нигоҳ билан қарадики, худди охирида қизиқ якунни кутаётгандек. Унинг кўзлари менга “ха, нима бунда? нимаси ажабланарли буни?” дерди.\nХалқимизда қуш уясида кўрганини қилади деган нақл бор. Оилада фарзанд ўз онасининг отага нисбатан беҳурматлигини кўриб тарбия топар экан, эртага шу фарзанд ўзи оила қурганда турмуш ўртоғига ҳам шундай муносабатни кўрсатмайди деб ким айта олади? Бир жиҳатдан оилада отанинг ҳурмати йўқолишига ўша оталарнинг ҳам ўз ҳиссалари бор. Аҳли аёлим, бола чақам деб ҳаракат қилмасдан топганини ичкилигу маишатпарастликка сарфлаётган айрим оталар табиий равишда оила тизгинини оилага пул топиб келаётган аёлга топшириб қўйишяпти. Набий саллаллоҳу алайҳи васаллам:\n“Кишининг фарзандига чиройли одоб бериши, ҳар куни мискинларга яримта нон садақа қилганидан афзалроқдир”.дедилар. Пайғамбаримиз саллаллоҳу алайҳи васалламнинг бу муборак ҳадисларидан шу маълум бўладики, ота-она фарзандига бера оладиган энг яхши туҳфаси бу гўзал одоб ахлоқ экан. Ҳар бир ота фарзанди учун намуна мактаби бўла олиши, келгусида ўз оиласининг шану-шарафини ҳимоя қила оладидиган, элига, юртига манфаати тегадиган ўғлонларни тарбия қилиши унинг зиммасидаги энг шарафли вазифа ҳисобланади.\nАллоҳ таоло барчаларимизга зиммамиздаги вазифамизни гўзал даражада бажаришликни насиб қилсин.


Истанбулдаги теракт вақтида 12 нафар хорижлик жабрланган\nТуркия Соғлиқни сақлаш вазирлиги 19 март куни Истанбулда юз берган теракт натижасида 36 киши жабрлангани ҳақида маълумот берди. Рейтер агентлиги хабарига кўра, уларнинг 12 нафари хориж мамлакатлари фуқароларидир.\nБундан олдинги хабарларда террорчи ҳудкуш шаҳарнинг сайёҳлар гавжум бўлган Истиқлол кўчасидаги савдо мажмуаси олдида портлатиши туфайли 4 киши ҳалок бўлгани ва 20 киши жароҳатлангани айтилганди. Бу маълумот Истанбул губернатори Васип Шаҳин томонидан тасдиқланган.\nЖароҳат олганлардан 3 нафари Исроил фуқаролари экани тасдиқланган.\nИнтернетда воқеа жойида олинган видеотасвирлар тарқалган.


Максим Варданян шахсий кўргазмаси\n7 апрел куни Ўзбекистон тасвирий санъат галереясида Максим Варданяннинг шахсий кўргазмаси очилди. Мазкур кўргазма бир ой давомида фаолият кўрсатади.\nМаксим Варданян, Тошкент шаҳрида туғилиб катта бўлган. Кейинроқ ёш рассом олдига қўйган мақсадлари сари интилиб, дунё бўйлаб қадам ташлай бошлади. Мазкур йўналишда унинг илк масканларидан бири Москва шаҳри бўлади. Сўнгра унинг ижод намуналари билан поляк ва француз кураторлари қизиқиб қолишади. 90-йиллар бошларида рассом парижга кўчиб ўтади. Ҳозирдаэса рассом Франция, АҚШ, Бельгия давлатларининг бир қатор галереяларида муваффақиятли фаолият олиб бормоқда.\nРассом яратган асарларида шарқ заминига, унинг анъана ва қадриятларига бўлган ҳаққоний муҳаббатни кўриш мумкин. Бир вақтнинг ўзида Варданян ғарблик ҳам бўлиб кетди, уни бутун европа маданиятини ўзига сингдира олган миллатлараро рассом десак муболаға бўлмаса керак.\nВарданяннинг ранг-баранг ижод маҳсуллари шарқона ҳашамат ва европача урбанизмни ажойиб тарзда уйғунлаштира олган. Варданян асарларида ранглар жилоси доимо жуда фаол. Унинг севимли ранглари сирасига қизил, сариқ ва кўк ранглар тусларини киритиш мумкин.\nВарданян икки хил жанрда фаолият юритади: булар натюрморт ва портрет жанрларидир. Деярли барча натюрмортлар 5-8 предмет: мевадонлар, шишалар тасвиридан иборат. Лекин рассом ҳар сафар бу минималистик тўпламдан янги бадиий ҳолатлар яратишга қодир.\nМаксим Варданяннинг шахсий кўргазмаси давом этмоқда. Санъат асарлари бўлмиш рассомнинг гўзал ишларини томоша қилиш имкониятини бой берманг.\nКўргазманинг очилиш маросимидан тўлиқ фотоҳисоботни бу ерда кўринг.\nНашр санаси: 11-04-2016


Тоҳир Қаҳҳор. Табиатдай гўзал бир ҳаёт - www.ziyouz.uz\nБош саҳифа Илм ва фанАдабиётТоҳир Қаҳҳор. Табиатдай гўзал бир ҳаёт\nЧоп этилган 04.06.2019 24.05.2019 МуаллифZiyouz.uz\nХХ аср ўзбек адабиётида ибратли из қолдирган атоқли ижодкорларимизнинг аксарияти моҳир таржимон ҳам бўлишган. Абдулла Қодирий, Чўлпон, Элбек, Ғафур Ғулом, Ойбек, Уйғун, Абдулла Қаҳҳор, Миркарим Осим, Мақсуд Шайхзода, Мирзакалон Исмоилий, Ҳамид Олимжон, Миртемир, Усмон Носир ва бошқа адиблардан қолган адабий мерос сўзимизнинг далилидир. Уларнинг давомчиларидан Зулфия, Туроб Тўла, Шуҳрат, Ҳамид Ғулом, Асқад Мухтор, Шукрулло, Рамз Бобожонлар ҳам дунё адабиётининг сара асарларини ўзбек китобхонига етказишда мислсиз хизмат қилдилар. “Мислсиз” дея таъкидлаганимизнинг сабаби, Шекспир, Шиллер, Пушкин, Лермонтов,Толстой каби жаҳон классикларининг ўзбекчага ўгирилган асарларида барча замонлар учун муҳим, сув билан ҳаводай зарур бўлган адолат, ҳақиқат, эзгулик, муҳаббат, садоқат, ёвузликка қарши исён ва курашчанлик туйғулари қайнаб туради, китобхон юрагига сингиб, уни маънавий етуклик сари етаклайди. Бу жараён тўхтамайди, асрлар оша янги-янги таржима асарлари билан бойиб, қувватланиб бораверади. Ижодкор ўтиб кетса-да, у яратган асарлар, таржималар ҳам нурланганича келгуси наслларнинг онгини ёритиб, уларга руҳ беради, халқи билан яшашда давом этади.\nБиз бу ўринда адабиётимиз заҳматкашларидан бири, ХХ аср ўзбек шеърияти ва таржимачилигининг юксалишига ўз ҳиссасини қўшган ижодкор,Ўзбекистон халқ шоири Рамз Бобожон ва унинг айрим таржималари борасида фикр юритмоқчимиз.\nШоир, драматург ва моҳир таржимон Рамз Бобожон 1921 йили Тошкентда туғилган. Мактаб ва институтни битиргач, газетада, радиода муҳаррир вазифасида ишлаган, Бадиий адабиёт нашриётида, Ўзбекистон Ёзувчилар уюшмасида, “Ватан” жамиятида раҳбарлик лавозимларида хизмат қилган. Ўн беш ёшидан шеърлари билан матбуотда кўринган шоирнинг илк “Шеърлар”тўплами 1939 йилда босилган. Кейин унинг “Ҳадя” (1940), “Олтин камалак” (1949), “Водий бўйлаб” (1949), “Танланган асарлар” (1958), “Севги сирлари” (1963), “Сенга севгилим” (1969), “Биринчи парвоз” (1989), “Муҳаббатга таъзим” (1980), уч жилдли “Танланма” (1984) “Сенинг меҳринг” (1996) каби китоблари Тошкент нашриётларида чоп этилган.\n1950-1990 йиллар орасида шоирнинг рус тилида ҳам ўнларча китоби, жумладан, “Сердце не спит никогда”, “Дважди живёт поет”, “Солнце в зрачках”, “Да – я азиат”, “Тебе, любимая”, “Спасибо, родной”, “Лирика”, “Монолог”, икки жилдли танланган асарлари босилган, уни кенг шеърхонлар оммасига танитган. Русчадаги айрим шеърларига куй басталаниб, қўшиққа айланган.\nРамз Бобожон илк шеърий тўпламлари чиққан йиллардаёқ шеърий таржима билан шуғуллана бошлаган. Масалан, рус мумтоз шоири М. Лермонтовнинг 1941 йилда Тошкентда босилган икки жилдлигига унинг ҳам “Қора кўзлар”, “Оқшом” каби таржималари киритилган. Маълумки, таржимон муаллиф билан шеър санъати майдонида яккама-якка куч синашади. Сайфи Саройи айтганидек, “Жаҳон шоирлари, эй, гулшани боғ, Бири булбул эрур, бирисидир зоғ”. Булбулни булбул бўлиб таржима қилинсагина асар ўқилади. Бундан хабардор бўлган, йигирма ёшлардаги таржимон майдонда жаҳоншумул шоир қаршисида турганини яхши ҳис этган. У Лермонтовнинг “Оқшом” шеърини тилимизга шундай ўгирган:\nЛожувард ер этагига нақ\nЧўкар экан қип-қизарган кун,\nТуман тушиб, кўланка шу чоқ\nОлисларни қопларкан бутун –\nШунда, жимжит сураман хаёл,\nМангу ҳаёт, севги ҳақинда.\nКимдир менга сўзлар тағин-да:\n– Бўлмайсан ҳеч бахтли, баркамол!\nОжиз кўнгил билан шу замон\nОсмон сари ташлайман нигоҳ.\nУ мўъжиза яратмиш ногоҳ\nНа сенга, на менга армуғон,\nНа арзимас нодонга туҳфа,\nКи сенинг бир боқишинг бу дам\nОртиқроқдир турфа ва турфа\nКўп самовий инъомлардан ҳам!\n(Лермонтов М.Ю. Танланган асарлар. Шеърлар ва поэмалар. – Т., Ўзадабийнашр, 1941, 50-б.).\nБизнингча, шеър яхши ўгирилган, яъни сатрлардаги маъно ва мазмун ҳам, шаклдаги вазн, туроғу қофияланиш тартиби ҳам тўла сақланган. Қиёслаш учун шеърдан бир парча келтирамиз:\nКогда садится алый день,\nЗа синий край земли,\nКогда туман встает и тень\nСкрывает все вдали, –\nТогда я мыслю в тишине\nПро вечность и любовь,\nИ чей-то голос шепчет мне:\n– Не будешь счастлив вновь!..\n(Лермонтов М.Ю. Собрание сочинений в четырех томах. – М., 1983, стр.195).\nРамз Бобожон кейинчалик исёнкор рус шоирининг “Боярин Орша” достонини ҳам ўзига хос маҳорат билан таржима қилди, асар Лермонтовнинг 1964 йилда чиққан “Поэмалар” китобига киритилди. Китобга сўзбоши ёзган атоқли шоирамиз Зулфия бу асарга улуғ адабиётшунос Виссарион Белинскийнинг юксак баҳо бериб, “унинг бутун оҳанги, қандайдир ғалати лаззатга тўла. Унинг маст қилувчи даҳшатли кучидан қутулиш менга маҳол. Бундай шеърлар ҳар бир ўқиган кишини ҳар қандай шаробдан кўра кучлироқ маст қилади” деганини жуда ўринли таъкидлаган.\nРамз Бобожон “Тоға ва жиянлар” , “Лўлилар”, “Инсу жинс ёки тирик мурдалар”, “Юсуф ва Зулайҳо” каби драмалар муаллифи бўлиши билан бирга, Генрик Ибсен, Сергей Михалков, Наби Ҳазрийларнинг қатор драмалари ўзбек томошабинига етказилишига хизмат қилган таржимондир. Айниқса, унинг рус шеъриятидан А. Пушкин, М. Лермонтов, Н. Некрасов, А. Твардовский, Н.Тихонов, Н.Грибачов, қардош адабиётлардан Р.Ҳамзатов, Н.Хазрий каби ўз даврининг донгли шоирларини, уларнинг энг машҳур асарларини таржима қилгани ҳам диққатга сазовордир. Масалан, Пушкиннинг “Қўл билан тиклаб бўлмас ҳайкал қўйдим ўзимга” (матн давомида шартли равишда “Ҳайкал” деб олинди), Некрасовнинг “Темир йўл” асарлари яратилгандан бери уларнинг нафақат муаллифлар ижодида, балки адабиёт тарихида ҳам муҳим ҳодиса сифатида талқин қилингани, замонлар оша мактаб дарсликларидан ўрин олиб келаётгани маълум. Бу ўринда ана шу икки асар ва таржимаси хусусида алоҳида тўхталмоқчимиз.\n“Ҳайкал” шоир лирикасининг сўнгги даврига мансуб энг муҳим асардир. Муаллиф унда ўз умрининг, ижодининг сўнг палласидаги, чўққисидаги ҳасбиҳолини тасвирлаган. Бу асар унинг авлодларга, башариятга шоирона васиятидир. Тадқиқотчилар фикрича, унда шоир шахси, аждодлар хотираси ва мангулик, яъни адабиёт ва абадият мавзуси пушкинона ифодаланган.\n1836 йил 21 августда битилган бу жаҳоншумул шеър муаллиф ўлганидан кейин, 1841 йилда В. Жуковский тайёрлаган шоирнинг “Танланган асарлар”ида босилган. Бу асарнинг ёзилишига антик даврнинг шавкатли шоири Гораций (мил.ав. 65-8 й.)нинг “Exegi monumentum” одаси туртки берган. Русчада уни “Памятник нерукотворный”, “Похвала писцам” дея аташган. Рим шоирининг бу қасидасидан илҳомланган М. Ломоносов, Г. Державин, В. Капнист, А. Востоков, С. Тучков каби XVIII аср муаллифлари ҳам ҳайкал мавзусида ўз қасидаларини ёзишган. Аммо улардан фақат Пушкиннинг доҳиёна қаламига мансуб “Ҳайкал”гина даврлар оша севиб ўқилмоқда, давронлар шамолида йиқилмай, ҳамон замонларга, инсонларга хитоб этиб турибди. Ўзбек ўқувчиси ярим асрдан бери ўқиб келаётган бу асар Р. Бобожоннинг Пушкиндан таржима қилгани – йигирмадан ортиқ шеър орасида алоҳида ажралиб туради. Асл матндаги фалсафий мазмун, соддалик, самимийлик, равонлик ўзбекчада ҳам сақланган. Русчада вазн, тўртликларга кўра, 13 ва 8 бўғинли, ўзбекчада эса 14 ва 11 қилиб олинган. Таржима санъатида бу тажрибадан ўтган, ўзини оқлайдиган усул. Сатрлардаги кучли маънони ўз тилида тўла ва равон ифодалаш учун таржимон баъзан вазнни орттириши ижобий натижа беради. Аслият билан қиёслаб кўрилса, бу фикримизга балки қўшиларсиз:\nБу сатрлар орасидаги маънолар, мажозлар борасида тадқиқотчилар турли фикрларни билдиришган. Масалан, “воздвиг”, “нерукотворный”, “вознёсся” сўзларини Исо алайҳиссаломнинг кўкка юксалиши билан боғлаб, шоир бу сатрларда ўзига шеърияти билан илоҳий бир обида яратганига ишора қилганини таъкидлашади. Ҳақиқий шоир ва пайғамбар тарозининг бир палласига қўйилиб, даҳолар шеърияти ва пайғамбарлар мўъжизаси чоғиштирилмоқда. Буни оврупоча мушоҳада тарзи ўлароқ қабул қилиш мумкин, албатта. Тўртинчи сатрдаги Александр қуббаси, маълумки, Петербургдаги подшоҳ саройи майдонида Александр I шарафига ўрнатилган обида. Айтишларича, бу сатрда дунёнинг саккиз мўъжизасидан бири саналган Искандария маёғига ҳам ишора бор, абадиятга дахлдорлик таъкидланмоқда. Зотан, кейинги тўртликда ўлим ва ўлимсизлик, ўткинчи ва мангу ҳаёт тўғрисида фикр юритилмоқда:\nТупроғим-ла чиримай яшайди у то абад,\nТаржимоннинг маҳорати барча сатрларда, айниқса, “То бирон шоир-поир қолар экан оламда” каби мисраларда бўртиб турибди. Лира сўзини айримлар чолғу, соз, дея ўгиришади. Лирика сўзини рубобий шеър деб аташади. Аммо бу ўринда антик адабиёт билан боғлиқ айни сўзни таржимон “қалбим яшар лирамда” тарзида ўгираркан, ундаги антик дунё ва рус ижодкорига хос руҳни сақлаб қолган. Қуйидаги тўртликда эса шоирнинг Ватанга муҳаббати, унинг шуҳрати юрт билан бирга мангу яшаши тўғрисида сўз боради:\nОвозим-ла чулғанар поёни йўқ улуғ Рус,\nУндаги эл-элатлар мени ёдлайди ҳар дам,\nАсарнинг сўнг қисмида шоирнинг бош фикри – ёвузлик, зулм ҳукмрон бир замонда эркни, адолатни куйлагани, хор бўлган авомга ачинишга чақиргани ва бу билан халқнинг меҳрини қозонгани ифодаланган. Муаллиф бу билан шоирнинг тарихий “миссия”си ана шу фазилатларда эканига урғу берган:\nЗотан, рубобим билан эзгу ҳислар туғдирдим,\nРамз Бобожоннинг ярим асрдирки суюб ўқилаётган таржималаридан яна бири халқпарвар рус шоири Н.Некрасовнинг машҳур “Темир йўл” асаридир. Ўтган асрнинг 40-50-йилларида ва ундан кейинроқ туғилганлар ҳам бу шеър билан мактабдаёқ танишган, севиб ёд олган.\nМаълумки, шоир крепостной ҳуқуқи бекор қилинмаган, инсон ҳақлари топталган бир даврда яшади ва ижодкорлар ичида биринчилардан бўлиб ёвузликка қарши чиқди, рус халқининг, мужик-деҳқонларнинг аянчли тақдири ҳақида энг кўп куюниб ёзган ҳам удир. Афсуски, крепостной ҳуқуқи бекор қилингандан кейин ҳам оммага ҳақиқий эркинлик ва ҳақ-ҳуқуқ берилмади. “Русияда ким яхши яшайди” асари каби 1864 йилда битилган “Темир йўл” шеърининг мавзуси ҳам, бош лирик қаҳрамон ҳам мазлум халқдир. Бир ёндан қараганда, у – барча моддий неъматларни яратаётган, ҳурматга сазовор, улуғвор меҳнаткаш; иккинчи томондан боқилса, у – хор, увол, боши букик, сабрли қул. Шоир қулфеълли омманинг ана шу сабрли сукунатидан келажакдаги ўзгариш қалдироқларини, чақмоқларини туяди ва асарига ёрқин умидбахш оҳангларни олиб киради. Яъни, темир йўл қурилиши битади, уни кўрган бувалар ва набиралар ҳам ўтади, аммо истиқболда табиатдай гўзал бир ҳаёт бор.\nБизнингча, шоирнинг бу каби шеърларининг бугунгача ўқилаётгани, дунё тилларига таржима қилинаётгани, ўрганилинаётгани ва ибрат олинаётганининг сабаби ҳам унинг халқ тақдири билан боғланганидадир.\nШеър юртнинг инсонга завқ-шавқ, сурур берувчи гўзал тасвири билан бошланади:\nАжойиб куз келди! Шифобахш, тоза,\nҲориган танларга бағишлар дармон.\nҲали дарё музлаб қотмаган роса,\nТурар эриётган оппоқ қандсимон.\nАсарнинг биринчи қисмида кенг ва бой, кўркам ўлка ёрқин рангларда тасвирланаркан, кейинги бўлимларда шундайин гўзалликка терсу хилоф бўлган адолатсиз, зулму зулмат муҳити, халқнинг оғир турмуши некрасовча жасорат ва санъат билан очиб берилади. Шунинг учун бу шеърни халқ ҳақидаги достон ҳам дейишади. Таржимада ана шу юртсеварлик, халқпарварлик руҳи содда ва самимий ифодасини топган.\nБизнингча, бундай машҳур шеърлар ва таржималарнинг умри боқийдир.\n“Жаҳон адабиёти”, 2014 йил, 8-сон\n← Аввалги Аввалги Алишер Навоий (1441-1501)\nКейинги → Кейинги: Шуҳрат Ризаев. “Тонгларим тийрадир, оқшомлар пурғам”


Онасининг операцияси учун тикувчилик қилиб пул йиғаётган 5 қизга кўмак зарур\nТаҳририятимизга хайрия кўмагини сўраб Наманган вилояти Норин тумани Нурзиё маҳалласидан мурожаат қилган оила яхшилар кўмагига муҳтож. Улар тўшакка михланиб қолган онанинг оёққа туриши учун ҳаракат қилишмоқда.\nБеморнинг қизи Умида Мамадалиеванинг айтишича, унинг онаси – Ўғилхон Мамадалиева 2018 йилда Наманган вилояти кўптармоқли тиббиёт марказида ўт пуфагидан тош олдирган. Бироқ операциянинг нотўғри кечиши туфайли шифокорлар томонидан жигардаги томирларга зарар етказиб қўйилган. Шунинг учун ҳозирги даврга қадар тўшакка михланиб қолган Ўғилхон Мамадалиева 5 марта турли оперецияларни бошидан ўтказган.\n«Охирги операциядан кейин ҳиндистонлик шифокорлар онамни консультациядан ўтказишди. Уларнинг айтишига қараганда онамнинг жигарлари яроқсиз аҳволда, томирлари жиддий зарарланган. Фақатгина Ҳиндистонда жигар кўчириб ўтказиш йўли билангина онамга ёрдам беришнинг имкони бор экан. Агар имкон бўлиб операцияга пул йиғилса, мен донор сифатида онамга ўзимнинг 70 фоиз жигаримни бермоқчиман», - дейди Умида Мамадалиева.\nУнинг айтишига қараганда, Ҳиндистонда операцияни ўтказиш, бориш-келиш харажатлари учун 27 минг АҚШ доллари атрофида маблағ зарур. Ҳозиргача яхши инсонлар кўмаги, турли хайрия тадбирлари орқали 8 минг доллар пул йиғилган.\n«Онамнинг қорнига икки йилдан бери резина ичак ўрнатилган. Унга ҳар соатда махсус дори юбориб турилиши керак, агар вақтида қилинмаса, қон қотиб, комага тушиб қолиши мумкин экан. Шунинг учун дадам ишлай олмайди, онамга улардан бошқа қарай оладиган одам йўқ.\nБиз оилада 5 нафар қиз фарзандмиз. Шу кунгача онамнинг ҳамма операциялари учун пулни Тошкентда тикувчилик қилиб ишлаб топганмиз. Ҳозир карантин бўлгани учун ишлаш имконимиз ҳам йўқ. Кунлик дорилар ҳатто озиқ-овқат учун ҳам пул топишга қийналяпмиз. Уйимизни сотиш ҳақида ҳам ўйладик, бироқ онам бунга рози бўлмади, ҳали 3 синглимизни узатишимиз керак. Уларининг тақдирини ўйлаб бундай қилолмаймиз», дейди Умида Мамадалиева.\nБемор эса қизларини қийнаб қўйганидан, уларга оналик меҳри кўрсата олмаётганидан ҳам азобланмоқда.\n«Қизларим мен туфайли ўқишга ҳам имкон топишмади. Қаерда даволансам, ўша атрофда иш топиб мен учун пул топишга ҳаракат қилишди. Мен ҳам уларга меҳрибонлик қилиб, бошини силагим келади.\nАгар тузалиб оёққа турсам, ўзим каби ёрдамга муҳтож бўладиганларга ёрдам қўлини чўзишни ҳам орзу қиламан», - деди Ўғилхон Мамадалиева.\nЎғилхон Мамадалиевага оид маълумотлар:\nПластик карта рақами: 8600 0423 5488 3356 Agrobank (қизи Мамадалиева Ҳуснида номида)\nСбербанк: 4817760222501789 (қариндоши Зуфар Маллаев номида);\nТелефон рақами: +998930590073 (қизи Умида Мамадалиевага тегишли).\nМайдонда «юлдузлар»: Тошкентда «Чемпионлар Кубоги» хайрия тадбири бўлиб ўтди


Ўзбекистонда энди алкоголь харид қилиш учун паспорт кўрсатиш талаб этилади\nСотувчилар 20 ёшдан кичик кўринган харидорлардан ёшини тасдиқловчи ҳужжат тақдим этишини талаб қилишлари шарт ҳисобланади.\nЧакана савдо қоидаларига киритиладиган тегишли тузатишлар ва бошқа ҳужжатлар Соғлиқни сақлаш вазирлиги томонидан тайёрланди. Ҳужжатлар лойиҳалари Ўзбекистон интерактив давлат хизматлари ягона порталида эълон қилинди.\nУнга кўра, алкоголь ва тамаки маҳсулотларини сотиш билан шуғулланадиган савдо нуқталари сотувчиларига 20 ёшдан кичик кўринган харидорлардан ёшини тасдиқловчи ҳужжат тақдим этишни талаб қилиш мажбуриятини юклаш режалаштирилмоқда. Агар унинг ҳужжати бўлмаса, бундай харидорларга маҳсулот сотишдан бош тортилади.\nШунингдек, ҳужжатга алкоголь маҳсулотларини савдо автоматлари орқали сотиш ҳамда алкоголь ва тамаки маҳсулотлари кўринишдаги болалар ўйинчоқлари, ширинликлар, бошқа буюмларни сотишни тақиқлашни киритиш кўзда тутилмоқда.


Ўзбекистон: “Ташсельмаш” заводи ўрнида “яшил ҳудуд” пайдо бўлади - Фарғона.Ру ахборот агентлиги\n23:13 msk, 22 Сентябрь 2020\n09.04.2008 20:13 msk\nНорасмий манбалар тақдим этган ахборотга кўра, собиқ Совет Иттифоқида пахта терим машиналарини ишлаб чиқариш бўйича ягона корхона бўлган ва халқ орасида кўпроқ “Ташсельмаш” дея аталувчи Тошкент қишлоқ хўжалиги машина қурилиши заводи ер юзидан бутунлай йўқ бўлиб кетиши мумкин. Унинг ўрнида “яшил ҳудуд” дея аталувчи ҳиёбон яратиладиган бўлди.\nҚачонлардир гуркираб яшнаган бу корхонанинг юлдузи Совет Иттифоқи тарқаганидан кейин сўна бошлади. Қачонлардир, ўтган асрнинг 70-80-чи йилларида “Ташсельмаш”нинг улкан цехларида ҳаёт кечаю-кундуз қайнаган. Ишлаб чиқарилган маҳсулот – пахта терим машиналари ва уларнинг эҳтиёт қисмлари, шунингдек, бороналарни нафақат Ўзбекистоннинг барча ҳудудларига, балки пахта етиштириш билан шуғулланувчи чет мамлакатларга ҳам жўнатилган.\nЗаводнинг биринчи навбати 1931 йилда иш бошлаган. Айни пайтда корхонанинг умумий майдони 38,29 гектардан иборат. Завод ўзининг фаолияти давомида турли пахтачилик соҳаси учун қишлоқ хўжалиги техникаси ишлаб чиқарган. Фақат Иккинчи жаҳон уруши даврида фронт учун ҳарбий техника ишлаб чиқаришга тўғри келган.\n1959 йилдан бошлаб завод пахта терим машиналарини ишлаб чиқаришга ихтисослашган. Саксонинчи йилларга келиб унинг цехларида йилига бу техникадан ўн мингтагача чиқарилган. 1966 йилда заводни Меҳнат Қизил Байроқ ордени билан тақдирладилар.\nСовет Иттифоқи тарқаб кетганидан кейин заводда бошқа совет республикаларидан келадиган металл ва бутловчи қисмларни сотиб олиш борасида қийинчиликлар бошланди. Вақти келиб пахта терим машиналарини сотиб оладиган ҳаридорлар ҳам қолмади: маҳаллий пахтачилик хўжаликларида нафақат янги техникани, балки ҳатто эски техникага эҳтиёт қисмлар сотиб олиш учун маблағ етишмасди. Пахта далаларида илгаригидек, қўл меҳнатидан кенг фойдаланадиган бўлишди.\nБуюртмаларнинг кескин тарзда камайиши завод ишчи-ходимларининг қисқаришига олиб келди. Ўзбекистон Давлат мулк қўмитаси маълумотига кўра, 2006 йилда завод ишчи-ходимларининг сони 887 кишини ташкил этди. Ниҳоят, завод цехларида одам қолмаганида, станокларни тўхтатишга тўғри келди. Бутунлай. Бўшаб қолган ишлаб чиқариш ва маъмурий биноларни завод турли хусусий ширкат ва фирмаларга ижарага бера бошлади.\nЎзбекистон президентининг қарорига кўра, 2006 йилда Тошкент қишлоқ хўжалиги машина қурилиши заводини сотувга қўйдилар. Аммо унга ҳаридор топилмади. Шунда деярли шаҳарнинг марказида жойлашган заводнинг ўрнида “яшил ҳудуд” яратишга қарор қилдилар. Яқинда “Ташсельмаш” заводи ҳудудида фаолият юритаётган ижарачилар ҳокимиятдан бир ой муддат ичида ишлаб чиқариш воситаларини бошқа жойга кўчириш ҳақида кўрсатма олдилар.


1. Телефоннинг касофати: она ўлди, қизалоғи эса оғир аҳволда\n2. Олимлар эмас, андижонлик талаба остеоартрозни даволашнинг янгича усули устида иш олиб бормоқда!\n3. Осиёга карате дарси берди наманганлик Сарвар!\n4. Зулфиячилар сони яна 15 тага кўпайди!\n5. Ҳарбий имтиёзлар такомиллаштирилди. Энди синовдан ўтолмаган имтиёзга эга аскарлар тўплаган баллари етса бошқа олийгоҳда таълим олишлари мумкин\nШуни ҳам таъкидлаш жоизки, имтиёз ёрдамида синовдан муваффақиятли ўтолмаган абитуриентлар мамлакатимиздаги бошқа олий ўқув юртларига қабул қилиш тўғрисида ариза билан мурожаат этишса, у тест синовлари тугагандан кейин 10 кун мобайнида Ўзбекистон Республикаси таълим муассасаларига қабул қилиш бўйича Давлат комиссияси томонидан кўриб чиқилади.\n6. Косонсойлик икки хушовоз қиз: бири мақомда, бири операда Ўзбекистонда тенгсиз!\n8. Талабалик бахтига эришганлар... НамДУда Талабаликка бағишлов қасамёди бўлиб ўтди\n9. Оқилхон Дадабоев "Ибрат" газетасига муҳаррир бўлди\nНаманган вилоятининг ёш ва иқтидорли журналистларидан бири, Vodiymedia.uz’нинг фаол ҳамкори Оқилхон Дадабоев “Ибрат” газетасига муҳаррир этиб тайинланди.\n10. Муҳаммад Исмоил: ОЙГА ОСИЛГАН БАЙРОҚ\n11. Уйчилик полвонлар жаҳон чемпионатида иштирок этишмоқда\n12. Наманганлик Дилафруз Мамажонова белбоғли кураш бўйича жаҳон чемпиони! Муроджон Ҳамидов ва Абдуқаҳҳор Аҳмаджоновдан кумуш ва бронза!\n13. Наманганлик ихтирочи хотин-қизлар\n14. Наманганлик икки қиз – опера юлдузи Шаҳноза ва шоира Муштарийбегим – Зулфия мукофоти соҳибасига айланишди\n"..менинг мақсадларим ҳам катта: дунё операси маркази бўлган Римда концерт бериш!” деганди бу қиз...\n15. Vodiymedia.uz раҳбари «Энг улуғ, энг азиз» танловининг Наманган вилоят босқичи ғолиби бўлди


hidoyat.uz – “Мовароуннаҳр” нашриётининг сайти - ЭЪТИҚОД ЭРКИНЛИГИНИНГ ҲУҚУҚИЙ АСОСЛАРИ\nЭЪТИҚОД ЭРКИНЛИГИНИНГ ҲУҚУҚИЙ АСОСЛАРИ\n2013 йил 25 декабр\nЮртимиз истиқлолга эришгач, кучли фуқаролик жамиятини барпо этиш асосий вазифа этиб белгилаб олинди. Бу биринчи навбатда фуқароларнинг ҳар бир соҳадаги эркинликларини қонуний асосда кафолатлашдан бошланди. Худди шундай эркинликлардан бири эътиқод, виждон эркинлигидир.\nЎзбекистонда турли дин вакилларининг ҳеч қандай тўсиқларсиз ўз динларига эътиқод қилишлари учун зарур шароитлар яратилган. Республикадаги диний ташкилотлар мустақил ҳуқуқий шахс сифатида ер майдони ва уй-жойга эга бўлишлари, диний адабиётларни нашр этишлари, диний мутахассислар тайёрлашлари, турли тадбирлар ўтказишлари, муқаддас жойларга зиёратлар ташкил этишлари мумкин. Шу асосда диндорлар ўзлари хоҳлаган динга эмин-эркин эътиқод қилиб, ундаги барча амал ва маросимларни тўлиқ бажармоқдалар.\nМустақилликнинг илк кунлариданоқ Ватанимиздаги миллий ва умуминсоний қадриятлар ривожи тарихида янги давр бошланди. Мамлакатимизда бошқа бир қатор соҳалар билан бирга диний омилнинг ижтимоий ва маънавий ҳаётдаги ўрнига бўлган муносабат тубдан ўзгарди.\nЮртбошимиз Ислом Каримов ўзининг “Ўзбекистон XXI аср бўсағасида: хавфсизликка таҳдид, барқарорлик шартлари ва тараққиёт кафолатлари” асарида динга муносабатни қуйидагича ифодалаган: “Биз дин бундан буён ҳам аҳолининг энг олий руҳий, ахлоқий ва маънавий қадриятлардан, тарихий ва маданий меросдан баҳраманд бўлиши тарафдоримиз”.\nМамлакатимиз тарихан кўп миллатли ўлка бўлганлиги туфайли бу заминда турли-туман дин вакилларининг эмин-эркин яшашлари учун барча шароитлар яратилган. Юртимиздаги бошқа ташкилотлар қатори диний жамоалар ҳам жамият тараққиётида тобора фаол иштирок этиб, халқимиз маънавиятини юксалтириш ва қадриятларини тиклаш, ўзлигимизни англаш, энг асосийси, мустақиллигимизнинг мустаҳкам ва боқий бўлишига ўз ҳиссаларини қўшмоқдалар.\nҲақиқатдан ҳам миллий қадриятларни тиклаш, ўз навбатида, ўзликни англашга, миллий ҳис-туйғу ва ифтихорни ривожлантиришга самарали таъсир этади. Масалан, ёшлар ўз бобокалонларининг илмий, адабий меросларини қанчалик яхши билсалар, булардан маънавий, айниқса, илмий озуқа олиш билан бирга, улар билан фахрланадилар, уларга тақлид қиладилар.\nМиллий ва диний қадриятларнинг ҳаётимизда муҳим ўрин тутиши, тарихий хотирамизни тиклаб, ўзлигимизни англашимиздаги аҳамияти, янги жамият қуришда муҳим куч-қудрат манбаи экани Юртбошимизнинг қуйидаги пурмаъно фикрларида яққол ифодасини топган: “... биз ўз миллатимизни мана шу муқаддас диндан айри ҳолда асло тасаввур қила олмаймиз. Диний қадриятлар, исломий тушунчалар ҳаётимизга шу қадар сингиб кетганки, уларсиз биз ўзлигимизни йўқотамиз”.\nИстиқлол туфайли динимиз ва миллий қадриятларимиз қайта тикланди. Ислом маданиятига мансуб бўлган минг йиллик тарихга эга, ўтмиш қаъридан оламга нур таратиб келган муқаддас обидалар, масжид ва мадрасалар мўмин-мусулмонларга қайтариб берилди. Аждодларимиздан қолган тарихий меросларимиз қайта тикланди, уларнинг илмий асарлари ёш авлод томонидан кенг ўрганила бошланди. Буларнинг самараси ўлароқ, халқимизнинг диний илмларга бўлган ташналигини қондириш мақсадида бир қанча диний-маърифий адабиётлар нашр этилди. Хусусан, Қуръони карим ва ҳадислар тўпламлари ўзбек тилига таржима қилинди, уламоларимизнинг тафсир ва Ислом ҳуқуқшунослигига бағишланган кўпгина китоблари чоп этилди.\nИслом дини баркамол авлодни тарбиялаш, маънавий ва ахлоқий юксакликка даъват этиш, уни ёмонликлардан, қабиҳ амаллардан қайтариш хусусиятлари билан ажралиб туради. Шу сабабли ҳам жамиятимиз миллий, диний-маърифий асослари ташкилий бўғинларидан бири саналган Ислом дини ҳозирги маънавий-ахлоқий юксалишимизнинг манбаи бўлиб хизмат қилмоқда.\nМаънавий қадриятларимизни тиклаш борасида Тошкент, Самарқанд, Бухоро, Термиз, Хива, Андижон, Фарғона каби шаҳарлардаги тарихий ёдгорликларни таъмирлашга катта аҳамият берилди. Имом Бухорий, Имом Термизий, Абу Бакр Қаффол Шоший, Абдулхолиқ Ғиждувоний, Бурҳониддин Марғиноний, Баҳоуддин Нақшбанд, Хожа Аҳрор Валий ва бошқа улуғларимиз номлари билан боғлиқ жойлар, Шоҳи Зинда, Кўкгумбаз мажмуалари, масжид ва мадрасалар ободонлаштирилди.\nДиний таълим тизимига ҳам алоҳида эътибор берилди. Илгари фақат Бухородаги “Мир Араб” мадрасаси ва Тошкентдаги Имом Бухорий номидаги Ислом олий маъҳади бор эди. Бу соҳада туб ислоҳотлар амалга оширилди. Тошкент Ислом институти ва 9 та Ислом ўрта-махсус билим юртлари – мадрасаларнинг фаолияти йўлга қўйилди, уларда таълим Давлат стандартига тўла мослаштирилди. Мазкур ўқув юртларида билим олаётган фарзандларимиз диний ва дунёвий билимлар билан бир қаторда турли касб-ҳунарларни ҳам ўрганмоқдалар.\nАждодларимиз бебаҳо меросини мукаммал ўрганиш ва олий маълумотли кадрлар тайёрлаш мақсадида Президентимизнинг Фармони билан 1999 йилда Вазирлар Маҳкамаси ҳузуридаги Тошкент Ислом университети очилди. Унда бугунги ёш авлодга улкан ва бой маданиятимизнинг узвий масалалари бўлмиш ислом назарияси, тарихи, фалсафаси, ҳуқуқшунослиги, маданияти ва ахлоқи, табиий фанлар чуқур ўргатилмоқда. Бу илм маскани халқимиз маънавиятини юксалтиришга, тарихи минг йилдан кўҳнароқ исломий меросни янада теранроқ ўрганиш, динимиз равнақи, унинг тараққиётига хизмат қиладиган, диний ва дунёвий замонавий билимларни пухта эгаллаган мутахассисларни тайёрлашга хизмат қилмоқда.\nФан, таълим ва маданият масалалари бўйича Ислом ташкилоти АЙСЕСКОнинг Тошкент шаҳрига 2007 йили “Ислом маданияти пойтахти” мақомини бериши мамлакатимиз ҳаётида улкан маданий-маънавий воқеа бўлди. “Шарқ дарвозаси” деб ном олган азим пойтахтимизнинг ана шундай юксак мақомга эришгани нафақат халқимизга, яқин ва узоқдаги дўстларимизга ҳам қувонч ва ифтихор бағишлади.\nЮртбошимизнинг Тошкент шаҳрига “Ислом маданияти пойтахти” мақоми берилиши муносабати билан: “Бугун биз гувоҳ бўлиб турган юксак эътироф, аввало, асрлар мобайнида дунёвий ва диний илмлар соҳасида қандай буюк кашфиётлар яратган, бунинг учун қанча заҳмат ва машаққатлар чеккан аждодларимизнинг табаррук номлари ва қолдирган меросига, ўзбек халқининг ислом маданияти ривожига қўшган беқиёс ҳиссасига берилган муносиб баҳо десак, айни ҳақиқатни айтган бўламиз”, деган фикрлари юқоридаги эътирофнинг ёрқин тасдиғидир.\nЎзбекистоннинг тараққиёт йўли жаҳон ҳамжамияти нигоҳида кундан-кунга эътибор қозониб бормоқда. Жамиятимизнинг маънавий янгиланиш жараёнида халқимиз маданий меросининг ажралмас қисми – миллий ва диний қадриятларнинг ўрни ва аҳамиятига катта эътибор қаратилмоқда. Шу боис, буюк аждодларимиз, жумладан, Имом Бухорий ҳазратларининг ҳаёти ва бой илмий-маънавий меросини ўрганиш, уни мамлакатимизда ва хорижий юртларда кенг кўламда тарғиб қилиш борасида салмоқли ишлар амалга оширилди. Ўзбекистон Президентининг Қарорига биноан 2008 йили Имом Бухорий халқаро маркази ташкил этилди. Ҳозирги вақтга қадар марказнинг малака ошириш ўқувларида вилоятлардаги жоме масжидларида фаолият кўрсатаётган 1500 дан ортиқ имом-хатиб ҳам диний, ҳам дунёвий илмлар бўйича малакаларини ошириб, ишларини янада самарали давом эттирмоқда.\nЎзбекистон ижтимоий-сиёсий жиҳатдан барқарор, умуминсоний қадриятлар устувор бўлган, маънавий мерос ва диний қадриятларни тиклаб, инсон ҳуқуқларини устувор соҳа даражасига кўтара олган мамлакатдир. “Бу муқаддас Ватанда азиздир инсон” деган ғоят теран ва пурмаъно сўзларда, энг аввало инсон, унинг қадр-қиммати ва жамиятдаги мавқеи улуғланган. “Биз инсонни азиз ва мукаррам қилиб яратдик” деган ояти кариманинг мазмун-моҳиятига ҳар жиҳатдан ҳамоҳанг бўлган мазкур сўзларда том маънодаги диний бағрикенглик ғоялари акс этган. Бу эса Ўзбекистонда ҳар бир инсонга унинг дини, миллати, ирқи, насл-насабидан қатъи назар, ўз имкониятларини тўла-тўкис намоён этиш учун барча ҳуқуқий кафолатлар ва шарт-шароитлар муҳайё этилганидан далолат беради.\n686 марта ўқилган.


Фото: «Атлетико» «Реал» билан ўйиндаги баҳсли ҳолатлар суратларини намойиш қилди\nЯкшанба, 10 Феврал\n«Атлетико» клубининг расмий твиттерида Испания чемпионатининг 23-турида «Реал»га қарши ўйиндаги (1:3) баҳсли вазиятлардан скриншотлар келтирилди.\nКлуб аккаунтидаги стоп-кадрларга ўйчан смайлик илова қилинган.\n«Атлетико» эътиборни 3та эпизодга қаратган.\nИккинчи бўлим бошида «Реал» яримҳимоячиси Каземиро «Атлетико» ҳужумчиси Альваро Моратага оёқ қўйган, аммо арбитр Хавьер Эстрада Фернандес қоида бузилишини қайд этмаган.\nБиринчи бўлим охирида эса рефери Хосе Хименеснинг Винисиус Жуниорга қўполлиги учун пенальти белгилаган, бу вазиятда ҳакам қўполлик жарима майдони ташқарисида ёки ичкарисида бўлганини аниқлаш учун видеотакрорга (VAR) мурожаат қилган, лекин якунда қарорини ўзгартирмаган.\n«Атлетико» шунингдек, 55-дақиқада Моратанинг голи офсайд туфайли бекор қилинганини ҳам эслатиб ўтган. Бу вазиятда Альваро Мората гол урган вазиятда ҳакам офсайд қайд этди. Тасвирлардан кўриниб турибдики, «Реал»нинг собиқ ҳужумчиси тўп узатилиши вақтида собиқ жамоадошлари билан битта чизиқда турган.\n«Реал» «Атлетико»ни қарийб икки йилдан буён илк марта мағлуб этди. 2017 йил майидан кейин жамоалар барча турнирлар доирасида жами 5 марта тўқнашган: уч марта дуранг қайд этилган, бир марта Симеоне жамоаси асосий вақтда ғалаба қозонган, яна бир марта (Европа Суперкубоги ўйинида) – қўшимча вақтда ғалаба қозонилган. «Атлетико» «Реал»га охирги марта 2016 йилнинг ноябрида ўз уйида ютқазганди (0:3).\n«Атлетико» қаторасига икки ўйинда мағлуб бўлди, жамоа охирги марта бундай ҳолатга 2016 йилнинг ноябрида тушганди.\n«Реал» чемпионатда қаторасига бешинчи ўйинда ғалаба қозонди (тўплар нисбати – 14:4). Жамоа охирги марта бундай серияни 2016/17 йилги мавсумда (қаторасига 6 ғалаба, плюс янги чемпионатнинг илк туридаги ғалаба).\nСолари жамоаси энди Ла Лигада иккинчи ўринни мустаҳкамлади. «Барселона» билан орадаги фарқ 5 очкога қисқарган. 3 март куни Мадридда Класико ўйини бўлиб ўтади.\nЖаҳон футболида йилнинг энг чиройли голи аниқланмоқда. Пушкаш совринига даъвогарлар эълон қилинди\n«Бавария» Коутиньо трансферининг молиявий шартлари сирлигини айтди, аммо «Барселона» аниқ рақамларни очиқлади\n«Атлетико» Гризманн учун «Барселона»дан яна 80 млн евро ундириш даъвосидан воз кечди


Наманганда ЙТҲ оқибатида 3-синф ўқувчиси ҳалок бўлди – Газета.uz\n8 октябр 2021, 13:26 Жамият\n4 октябрь куни соат 18:30 ларда, Бурилма-Учқўрғон йўлининг 7 км да, Учқўрғон тумани Ўлжатўпи МФЙ ҳудудида ЙТҲ содир бўлди. Бу ҳақда Наманган вилояти ИИБ ахборот хизмати хабар берди.\nМ-412 русумли автомашинани ишонч қоғози билан бошқариб бораётган ҳайдовчи ҳаракат вақтида Учқўрғон туманида яшовчи, 3-синфда ўқийдиган қиз йўлга чиқиб кетган. Оқибатда ҳайдовчи ҳаракат йўналишини ўзгартириб, қарама-қарши йўналишга чиқиб кетган. Қаршисидан ҳаракатланиб келаётган, Учқўрғон туманида яшовчи фуқаро (1966 й.т.) бошқарувидаги Nexia-2 русумли автомашинаси билан тўқнашган.\nНатижада, икка автомашина орасида қолиб кетган пиёда оғир тан жароҳати олиб, воқеа жойида вафот этган.\nУшбу ҳолат бўйича Учқўрғон туман ИИБ ҳузуридаги ТБ томонидан 4 октябрь куни ЖКнинг 266-моддаси 2-қисми (Транспорт воситалари ҳаракати ёки улардан фойдаланиш хавфсизлиги қоидаларини бузиш одам ўлишига сабаб бўлса) билан жиноят иши қўзғатилган.\nНаманганда 6 ёшли бола юк машинаси уриб кетиши оқибатида ҳалок бўлди 4 октябр 2021, 10:57\nНаманганда ЙТҲ оқибатида пиёда ва унинг 2 ёшли набираси вафот этди 19 сентябрь 2021, 12:45


Мақолалар мазкур саъна бўйича сараланган: Вторник, 08 Август 2017\nКелажак ворислари учун муносиб туҳфа\nУрганч шаҳрида “Ёшлар маркази” ва ёш оилалар учун кўп қаватли тураржой биноси фойдаланишга топширилди.\nИстеъмолчилик кайфияти илдиз отишига йўл қўйиб бўлмайди\nЮртимизда ўсиб келаётган авлоднинг соғлом, интеллектуал салоҳиятли, замонавий дунёқараш ҳамда касб-ҳунарга эга бўлиб вояга етиши учун барча омил ва имкониятлар сафарбар этилиб, ёшларга оид давлат сиёсати самарадорлигини янада ошириш чора-тадбирлари кўрилмоқда.\nФилиппинда бокс бўйича ўсмирлар ўртасида ўтказилган Осиё чемпионатида Ўзбекистон терма жамоаси аъзолари учтадан олтин ва кумуш ҳамда тўртта бронза медални қўлга киритиб, мусобақани умумжамоа ҳисобида иккинчи ўринда якунлади.\nБир кумуш, икки бронза\nФинляндияда спорт курашлари бўйича ёшлар ўртасида бўлиб ўтган жаҳон чемпионатида ҳам Ўзбекистон вакиллари совриндорлар сафидан жой олди.\nНукусда гандбол бўйича ўсмирлар ўртасида Ўзбекистон чемпионатининг финал босқичи ўтказилди.\nОворагарчиликларга ҳожат қолмади\nВобкент туманида яшовчи, табиий газ тармоғига уланмаган аҳолининг ташвиши енгиллашди. Бу ерда “Fарбгазтаъминот” ҳудудлараро унитар корхонасига қарашли шохобча қурилиб, фойдаланишга топширилди.\nСиёсий партиялар: Янгича ёндашув ва устувор йўналишлар\nШу кунларда мамлакатимиз сиёсий партиялари марказий кенгашларининг навбатдаги пленумлари бўлиб ўтмоқда.\nМиллий кино санъати равнақида муҳим қадам\nМиллий кино санъати инсон онги ва тафаккурига, жамият ҳаётига, қолаверса, халқимизнинг, айниқса, ёшларимизнинг ички дунёси, маънавиятига кучли таъсир кўрсатувчи муҳим воситалардан бири ҳисобланади.


ИККИНЧИ ТУРМУШ ОСТОНАСИДА... ҚЎРҚУВ ВА ТАЗЙИҚЛАРНИ ЕНГАМИЗ! - 17 Июля 2017 - Блог - WWW.SHERLAR.INFO - SEVGI SHERLARI TABRIK\nГлавная » 2017 » Июль » 17 » ИККИНЧИ ТУРМУШ ОСТОНАСИДА... ҚЎРҚУВ ВА ТАЗЙИҚЛАРНИ ЕНГАМИЗ!\n"Икки йил олдин эрим билан ажрашдим. Болам билан ота уйимда яшаяпмиз. Шу кунларда узоқларга қочиб кетгим келаяпти. Сабаби уйдагилар «Қачон турмушга чиқасан, тезроқ эрга тегсанг, тинчирдик», дея ҳоли-жонимга қўйишмайди. Келинойимларнинг ҳам топиб олган гапи шу. Оғиз солаётган кишининг ўзи йўқ. Бунинг устига, ҳеч қаерга юборишмайди. Бирор жойда ишлай, муаммолардан чалғий десам, бунга ҳам рухсат беришмайди. Ишонишмайди, қолаверса, ажрашган бўлганим учун гап-сўз кўпаярмиш..."\nНасиба, Сирдарё вилояти\nОилавий ажримдан кейин аёлнинг ҳам, эркакнинг ҳам ҳаётида ўзгаришлар юз беради, албатта. Жумладан, атрофдагиларнинг муносабати ҳам бошқача тус олади. Айниқса, аёлнинг чекига кўпроқ ва оғирроқ юк тушади. Бу гал руҳшунос Наргиз САТТАРОВА билан иккинчи бор турмуш қуриш масаласига ечим излаётган аёлларнинг психологиясини таҳлил қиламиз.\nКимдир қайта оила қуришга шошади, кимлардир эса чўчийди. Ёки юқоридаги мурожаат каби ота-она томонидан аёлга босим ўтказилади. Иккинчи бор хато қарор қабул қилишга эса қуйидаги омиллар, яъни биринчи турмушнинг бузилишидан чиқарилган нотўғри хулосалар сабаб бўлади:\n«Ҳали шундай одамга эрга тегайки, собиқ эримнинг ичи куйиб, қайнонам тилини тишлаб қолсин» — сиз кимгадир кўрсатиб қўйиш, ўзингиздан айбни соқит қилиш ниятида турмушга чиқишни режалаштираяпсизми ё бахтли бўлишни? Токи ўтган ҳаётингиздан, собиқ оилангизда бошингизда синган таёқлардан рози бўлмас экансиз, кутганингиздек фаришта эркак билан тақдирингиз боғланмайди.\n«Энди шартларимга 100 фоиз жавоб берадигани билан оила қураман» — собиқ эрингиз урадиган бўлса, миқ этмайдиганини, пул топмагани учун ажрашган бўлсангиз, бойваччасини, юронғичлиги сабаб оилангиз дарз кетган бўлса, вафодорини излашингиз табиий. Бироқ унутманг, ҳаётнинг бу дарсидан тўғри сабоқ чиқариб, ўзингизни, онг ости дастурларингизни ўзгартирмасдан, мағзавани сизни бахтиқаро қилган эрга ағдариб ўтираверсангиз, эски ҳаммом эски тослигича қолади. Энди муаммо бошқачароқ шаклда, аммо оғрирроқ келади, холос.\n«Уйдагиларнинг, одамларнинг гап-сўзи тинса бўлди, ким бўлса ҳам майли. Энди менга шаҳзода оғиз солармиди?» — Ажрашгач, пайдо бўлган муаммолар (уй-жой масаласи, ота-онанинг босими, келинойиларнинг қош учириши, эркакларнинг гап отиши кабилар)дан қочиш мақсадида шошиб, бошқа каттароқ муаммога учрашингиз мумкинлигини ўйлаб кўринг. Кўп ҳолларда бундай ўйда қайта оила қурган аёллар «Яна ажрашаманми?» дея, иккинчи турмушнинг заҳрига чидаб яшашади.\n«Тезроқ қутилсам эди» — қизи ёки ўғлининг турмуши ўхшамаган ота-оналарнинг аксарияти ҳали кўнгил яраси битмаган фарзандига шундай муносабат қилишади. Инсон нимадан қутилишни истайди — муаммодан. Болангиз муаммоми сиз учун? Оиласидан ажрашгани ҳаловатингизни ўғирлаган экан, ўз ҳолига қўйинг. У турмуш кўрган, энди ёш бола эмас. Ўзи учун маъсулиятни ҳис қилиб бир қарорга келсин. Шунда эндиги оиласи хатолардан холи бўлишини таъминлай олади. Бўлмаса, яна бир кун кўз ёш қилиб, тугунини тугиб келиши ҳеч гапмас.\nТўғри хулоса чиқариш учун...\nПсихологияда шундай тушунча бор, ҳар бир шахснниг ичида учта асосий суб шахсият мавжуд. Яъни шахс ўз ичида қисмларга бўлинади. Улар ташқи олам, атрофдагилар билан муносабатларимизда хулқ-атвор шаклида намоён бўлади.\nИчки бола. То етти ёшгача шаклланадиган бу ички шахсият ҳиссиётларга жавоб беради. Яъни етти ёшгача нималарни, қандай ҳиссиётларни бошдан кечирган бўлсак, улар онг остимизга одатлар бўлиб муҳрланади ва биз катта ҳаётда ўзимизни шу пойдевор асосида тутамиз. У ёки бу воқеадан қандай таъсирланишимизда ички боламиз роль ўйнайди. Қувониш, аразлаш, хафа бўлиш, йиғлаш, бўйсуниш, қўрқиш каби эмоциялар билан бир қаторда тасаввур оламининг бойлиги, қизиқувчанлик, ижодкорлик каби хусусиятларнинг ҳам қай даражада бўлиши айни шу шахсиятимизга боғлиқ.\nИчки ота-она. Ушбу суб шахсиятни болада катталар шакллантиради. Баҳолаш, назорат қилиш, тартибга чақириш, уришиш, ҳимоялаш, бу мумкин, у мумкин эмас, дея тақиқлашлар «ички ота-она» мизга хос.\nЕтук шахс. То инсон умрининг охиригача шаклланади. У воқейликни борича қабул қила олади, таҳлил этади, мулоҳаза юритади, хулоса чиқаради ва кейинги гал шу хулосасига таяниб иш тутади, муаммоларни ҳал қилади.\nБу учала суб шахсият ҳар бир инсонда бор. Фақат уларнинг даражалари фарқланади. Яъни кимдадир «ички бола» кучлилик қилса, кимдадир «ички ота-она»нинг қўли баланд келади. Энди оилавий ҳаётда уларнинг қандай роль ўйнашига тўхталамиз.\n..жуфтликнинг иккиси ҳам ҳали бола бўлса, уларнинг муносабати ҳиссиётларга асосланади. «Эр хотиннинг уруши — дока рўмолнинг қуриши» — бир қарасангиз, бир-бирига меҳрлари ошиб кетади, бир қарасангиз, жанжал-тўполон. Улар ажрашиш қарорига ҳам тез келишади. «Ота-онам фалон миллион сарфлаб тўй қилган», «Шу қизни севиб уйлангандим-ку» деган ўйлар билан ўзини қийнаб ўтирмайди. «Шу ўйинчоқни олиб берасиз», деб оёқ тираб туриб олган ёш боладек «Ўламан саттор, шундан бошқасини демайман», дея оила қуришади. Кун келиб, ўйинчоғи кўнглига теккач, воз кечиб қўя қолади. Бу жуфтликни ҳақиқий, шартсиз севги эмас, эмоционалик боғлиқлик боғлаб туради, холос.\n...эрнинг «ички ота-она»си, аёлнинг «ички бола»си кучли бўлса, тантиқ, эрка хотин нуқул уни назорат қиладиган, ҳар қадамини ўлчайверадиган эр билан кечаётган турмушидан юз ўгириши мумкин. Жабрдийда, хўрланишга мойилларга эса бу тоифа эркаклар бемалол қўл кўтара олади, сабаби, у урмаяпти, рафиқасини тарбиялаяпти. Аёлига ишлаш, ўзига ортиқча оро беришни тақиқлайди, кўчада эса бошқаси билан кўнгилхушлик қилиб юраверади. Эрнинг «ички ота-она»сининг фикри-ёди хотинни одам қилишга қаратилган бўлади.\nАксинча аёл оилада «ота-оналик»ни бўйнига олса, эр ҳеч катта бўлмайдиган болага айланади-қолади. Оила тақдири «Бир кун яхши бўлиб қолар», «Ҳеч омади келмаяпти-да», дея рўзғор аравасини судраётган хотиннинг сабрига боғлиқ. Аксарият ҳолларда «бола» эрлар харахаша ҳам қилишади: пул топиш, болаларни боқиш, нимагадир эришиш йўлида тинмаётган аёлини ерга уриб, ўз ўрнини тиклаб олишга уринишади.\nЭр-хотиннинг иккисида ҳам «ички ота-она» биринчи ўринда бўлса, уларнинг дунёқарашлари бир нуқтада кесишса, хўп-хўп, бўлмаса, сендан угина, мендан бугина тарзида иш қилишади. Уларга ҳиссиёт, бирор чўққига интилиш етишмайди. Бир-бирини айблаш, назорат қилишдан тўхташмайди, аммо ажрашишмайди. Ахир одамлар нима дейди? Маҳалла-кўй-чи? Маълум қоидаларга бўйсунишгани сабаб ҳам мажбуран ёнма-ён кун кечиришади.\nЕтук шахс билан «ички бола»си ёки «ички ота-она»си кучли аёл турмуш қурса, ҳаёт тарзлари ранг-баранг бўлади. Албатта, аёл эрини қадрласа. Чунки бу эркак рафиқасини борича қабул қилади, болалиги, беғуборлиги, ўзига хос хислатлари учун севади, унинг ривожланишига доим имкон беради. Хотини ҳеч болалигини қўймаса, ёки унга «оналик» қилиш ташвишида яшаса, у билан тенг ўсмаса, танловини ўзгартириши мумкин. Акси бўлганда ҳам шу вазият кузатилиши ҳеч гапмас. Чунки етук инсон ҳаётни қадрлайди, у доим юқори поғоналарга интилади ва йўлдош ҳам шундай бўлишини истайди.\nЕтук шахслар никоҳи, мана, шартсиз ва ҳақиқий севги. Бир-бирини тушуниб, қадрлаб яшовчи бу жуфтлик кечиришни, кечирим сўрашни, қаерда вазиятни қўлга олиб, қаерда чекинишни билади. Улар боласи билан бола бўлишади, ота-оналикни ҳам қойиллатишади, умр йўлдоши билан қачон қайси образда муносабат қилишни уддалашади.\nҲаётда турли вазиятлар бўлади. Ажримнинг ҳам юзлаб сабаблари бор. Ўзингиз ва собиқ турмуш ўртоғингизни юқоридаги психологик формула асосида таҳлил қилинг. Хўш, сизда қайси суб шахсият устунлик қилади. Масалан, мурожаат эгасида «бола». У ҳамон ота-онасига қарам, мустақил аёл сифатида шаклланмаган ва тазйиқларга қарши жавоб беролмаяпти. Уни шахси етук эркакгина бахтли қила олади. Чунки ўтмиши, боласи билан қабул қилади. Бунинг учун албатта, ўзи ҳам унга мос бўлиши, яъни ўз устида ишлаб, ривожланиши лозим.\nИккинчи бор оила қуриш остонасидамисиз, аввало ўтмишдаги воқеаларни қўйиб юборинг, қўрқувлардан халос бўлинг. Мутахассис билан ишланг, биринчи турмушингиздаги хатоларни тўғирланг, ички дунёнгизни ўзгартиринг. Шунда яна аттанг қилиб қолмайсиз.\nКатегория: FOYDALI MASLAHATLAR / ПОЛЕЗНЫ СОВЕТЫ | Просмотров: 277 | Добавил: sherlarinfo | Рейтинг: 0.0/0


Олмаота ва Иссиқкўл ўртасида мунтазам авиақатновлар йўлга қўйилди\nБИШКЕК – Қозоғистон ва Қирғизистон Олмаота ва Иссиқкўл вилоятларини боғловчи мунтазам авиарейсларни йўлга қўйди. Бу ҳақда Казинформ ахборот агентлиги 3 июль, сешанба куни Бишкек яқинидаги Манас халқаро аэропорти матбуот хизматига таяниб хабар берди.\nИлк 51 нафар сайёҳ душанба, 2 июль куни Томчи қишлоғидаги Иссиқкўл халқаро аэропортига етиб келган.\nРейслар «Qazaq Air» авиакомпанияси томонидан ҳафтасига 2 марта – душанба ва жума кунлари амалга оширилади. Иссиқкўл Қирғизистондаги энг оммабоп туристик маскан ҳисобланади.


Жаннатий ўн саҳоба: Ҳазрати Усмон розияллоҳу анҳу (37-қисм) | Azon.uz - Ахборот-таҳлилий портал\nЖаннатий ўн саҳоба: Ҳазрати Усмон розияллоҳу анҳу (37-қисм)\n941 21:00 04.12.2020\nФитначилар борган сари тубанлашар эди. Улар Усмон ибн Аффон розияллоҳу анҳу билан бирор кишининг учрашишини ҳам, гаплашишини ҳам ман қилиб қўйди. Ғавғо-тўполон кучайганидан сўнг ҳазрат Усмон ўзларини ҳимоя қилаётганларнинг ҳаммасини ҳузурларига чақирдилар. Уларнинг барчасига ташаккур айтиб, қуролларини ташлаш, ўз уйларига кетишларини сўрадилар. Улар кўнишмади. Усмон ибн Аффон розияллоҳу анҳу уларга: “Сизлардан Аллоҳнинг номи ила сўрайман, менинг сабабимдан қон тўкманглар”, дедилар. Фитнабошилар жон-жаҳдлари билан воқеани тезлаштиришга уринар, гумашталарини у кишига қарши гиж-гижлар эди. Улар қанча уринмасин, дарвозани ёриб ўта олмадилар. Шундан сўнг дарвозага ўт қўйиб юборишди. Ташқарида тўс-тўполон кучайди. У киши фитначиларга қараб “Эй одамлар, мени ўлдирманглар. Аллоҳга қасамки, мени ўлдирсангиз, мендан кейин ҳеч қачон бир-бирингизга муҳаббат қўя олмайсизлар. Мендан кейин ҳеч қачон жам бўлиб намоз ўқий олмайсизлар” дедилар. Кейин ҳужраларига кириб, икки ракат намоз ўқидилар. Одатдагидек, мусҳафларини олиб, Қуръон тиловат қилишга ўтдилар. Сокинлик ила оятларни тиловат қилиб, маъносини чақиб, ҳузур қила бошладилар.\nИбн Саъд “Табақотул Кубро”да келтиришича, қатл куни ҳазрат Усмон ибн Аффон розияллоҳу анҳу эрталаб хотинлари Ноила розияллоҳу анҳога: “Анави қавм бугун мени ўлдирса керак, тушимда Расулуллоҳ соллаллоҳу алайҳи васаллам, Абу Бакр ва Умарни кўрибман. Улар “Бугун бизнинг олдимизда ифтор қил!” дейишмоқда”, дедилар. Фитначилардан баъзилари қўшни Бани Ҳазм ҳовлисининг деворидан ошиб тушиб, Усмон ибн Аффон розияллоҳу анҳунинг олдиларига киришди ва “Ўзинг истеъфо берсанг, сени тарк қиламиз”, дейишди.\nУсмон ибн Аффон розияллоҳу анҳу ўз жонларини фидо қилиб бўлса ҳам Ислом жамиятининг ҳайбатини сақлаб қолишга қатъий қарор қилган эдилар. Шунинг учун бу таклифни яна рад қилдилар. Шунда айрим фитначилар девордан ошиб тушиб, ҳазрат Усмоннинг устларига бостириб киришди. Улар ҳаё, андиша ва инсофни бир четга йиғиштириб қўйиб, халифанинг уйига ваҳшиёна бостириб киришганида халифа рўзадор ҳолида Аллоҳнинг муборак каломини қироат қилиб ўтирган эди. Ҳазрат Усмон ўша куни рўзадор ҳам эдилар. Мана шу ҳолатда ўтирганларида фитначилардан бири яқинлашиб келди-да, қўлидаги ўткир темир асбоб билан ҳазрат Усмонга қаттиқ туширди. Ҳазрат Усмон туйқус зарбадан ҳушларини йўқотиб, ёнларига йиқилдилар. Ўша пайтда у зот Аллоҳ таолонинг ушбу оятини ўқиб ўтиргандилар: “Уларга кишилар “Одамлар сизга қарши куч тўпладилар, улардан қўрқинглар” деганда бу уларнинг имонларини зиёда қилди ва “Бизга Аллоҳнинг Ўзи етарли ва У қандай ҳам яхши вакил” дедилар” (Оли Имрон сураси, 173-оят).\nУ киши фитначиларга эътибор ҳам бермай тиловат қилавердилар. Улар ўзларининг жир канч жиноятларига қўл уришганида ҳам ҳеч қаршилик қилмай Аллоҳнинг Китобини ўқий вер дилар. Фақат хиёнат қиличининг бир зарбаси қўлларини кесганида “Аллоҳга қасамки, бу қўл Қуръон оятларини биринчи бўлиб ёзган қўл эди” дедилар, холос. Қон отилиб, мусҳаф саҳифаларига тушаётганини кўриб, дарҳол қўлларини ўзларига тортиб олдилар.Фитначилардан бири ҳазрат Усмонга ташланиб, қиличи билан у кишига ҳамла қилмоқчи бўлганида аёллари Ноила халифани ҳимоя қилиб, устларига ташланди. Шунда қаттолнинг қиличи аёлнинг қўл бармоқларини қирқиб юборди. Ноинсоф фитначилар ҳазрати Усмоннинг ўлганларини билган заҳоти ҳеч нарсадан тап тортмай халифанинг уйларини талашга, мол-мулклари, яъни мусулмонларнинг молини талон-тарож қилишга киришиб кетишди. Улар Раббиларидан қўрқишмади, ҳеч қандай аҳдга риоя этишмади, инсоф ва адолатни яксон қилишди. Чунки улар бадхулқ, безори, динсиз кимсалар эди. Уларни Ислом давлати халифасининг жонига қасд қилишдан ҳеч нарса қайтармади: ҳатто ўша кун лари ҳар қандай қон тўкиш тақиқланган ҳаром ойлардан бирида турганлари ҳам, умр бўйи рўзадор, кечалари бедор саксон ёшли бир мусулмоннинг қонини ноҳақ тўкаётганлари ҳам мудҳиш жиноятларидан тўхтатиб қолмади. Бу воқеа ҳижратнинг 35-йили зулҳижжа ойининг саккизинчи куни содир бўлган эди. Ҳазрат Усмон ҳалок қилинмасларидан сал олдинроқ хизматкорларидан бири олдиларига кириб, “Эй мўминлар амири, чой-нон келтирсам, бир оз тамадди қилиб оласизми?” деб сўради.\nУ киши “Йўқ! Мен Расулуллоҳни тушимда кўрдим, жанобимиз менга бирга тамадди қиламиз” деб башорат бердилар”, дедилар. Усмон ибн Аффон розияллоҳу анҳунинг ўлдиришлари туфайли Ислом оламида ҳанузгача, эҳтимол, қиёматгача давом этадиган кулфат ва бахтсизликлар бошланиб кетди. Йиллар, асрлар ўтар, замонлар ва халқлар ўзгарар, аммо ушбу мудҳиш жиноятнинг қора доғлари Ислом тарихидан асло ювилиб кетмагай! Расулуллоҳ алайҳиссаломнинг сафдошлари ва халифалари, икки карра куёвлари, ғазот лашкарларини керакли қурол-аслаҳа, уловлар билан таъминлаган, Румо ариғини қазитган, қанчалаб шаҳарларни фатҳ қилган, биринчи Ислом флотини ташкил этган, сахийликда донг чиқарган ҳалим ва тақводор ҳукмдорнинг жонига қасд қилган нобакор кимсалар қиёматгача бутун Ислом умматининг, фаришталарнинг тавқи лаънатига қолиб кетди.\nИслом давлатининг учинчи халифаси ҳазратУсмон розиялллоҳу анҳунинг ҳаётлари ана шундай фожиали якун топди. Аммо у кишининг Ислом йўлидаги буюк ишлари ва фидойиликлари қиёматгача мусулмонлар хотирасида яшаб қолажак! Аллоҳ таоло учинчи халифа Усмон Зиннурайн розияллоҳу анҳудан рози бўлсин!\n(1 қисм) (2 қисм) (3 қисм) (4 қисм) (5 қисм) (6 қисм) (7 қисм) (8 қисм) (9 қисм) (10-қисм) (11-қисм) (12-қисм) (13-қисм) (14-қисм) (15-қисм) (16-қисм) (17-қисм) (18-қисм) (19-қисм) (20-қисм) (21-қисм) (22-қисм) (23-қисм) (24-қисм) (25-қисм) (26-қисм) (27-қисм) (28-қисм) (29-қисм) (30-қисм) (31-қисм) (32-қисм) (33-қисм) (34-қисм) (35-қисм) (36-қисм) (37-қисм)\nМахсус Жаннатий ўн саҳоба Тарих\n102 22:00 01.03.2021\n171 21:30 01.03.2021\n890 21:00 01.03.2021\n398 20:30 01.03.2021\n146 18:44 01.03.2021\n391 14:34 01.03.2021


Бугун футбол. “Сурхон W” – “Севинч” - "Севинч"\n"Севинч" > Янгиликлар > Янгиликлар > Бугун футбол. “Сурхон W” – “Севинч”\nБугун футбол. “Сурхон W” – “Севинч”\n15-04-2019 - 07:10\nЎн икки карра Ўзбекистон чемпиони – “Севинч” бугун жорий чемпионатдаги юришини бошлайди.\nЖамоамиз бугун дастлабки тур учрашувини сафарда “Сурхон W” жамоасига қарши ўтказади. Учрашув Термиз шаҳридаги “Сурхон” спорт мажмуасида соат 15:00да бошланади.\nТермизнинг “Сурхон W” бугун мамлакатимиз аёллар футболининг юқори лигасидаги илк учрашувини ўтказади. Термизлик футболчи қизлар бунгача қуйи лигада қатнашиб келишган.\nАёллар футболи бўйича мамлакат XXV миллий чемпионати баҳслари бошланганига бир неча кун бўлди. Аммо юртимизнинг етакчи клублари баҳсларга бугун киришишади. Сабаби Ўзбекистон ОТЖ нинг Тошкентда ўтказилган Токио-2020 саралаш баҳслари 2-раундидаги иштироки боис терма жамоага ўйинчи етказиб берган клубларнинг ўйинлари кечиктирилганди.\nБу йилги аёллар ўртасидаги янгича форматда ўтказилмоқда. Чемпионатда қатнашадиган жамоалар, яъни ПФЛ талабларини бажарган 15 жамоа икки минтақага ажратилди. Биринчи босқичда жамоалар икки даврали мусобақада кучли тўртликни аниқлаб беришади. Кейин эса ҳар иккала минтақанинг етакчилари (8та жамоа) яна икки даврали баҳсларда чемпионатнинг ғолиб ва совриндорларини аниқлаб беришади. Бунда биринчи босқичдаги натижалар инобатга олинмайди. Барчаси “ноль”дан бошланади.\nҲозирча эса минтақалар таркиблари билан таништириб ўтсак:\n“Шарқий” минтақа: “Нефтчи W”, “Бунёдкор W”, “Металлург W”, “Пахтакор W”, “Локомотив W”, “Андижанка”, “Навбаҳор W”.\n“Ғарбий” минтақа: “Қизилқум Гули”, “Бухоро W”, “АГМК W”, “Сўғдиёна W”, “Динамо W”, “Шўртан Lady”, “Севинч”, “Cурхон W”.\nКўриб турганингиздек, “Шарқий” минтақада, “Ғарбий” минтақага нисбатан битта жамоа кам, бу минтақада навбат билан бир жамоа ҳар турда дам олади.\nЎзингизга маълум, 1-тур учрашувлари 10 апрел куни бошланди. Ҳозирча “Ғарбий” минтақада ғузорликлар, “Шўртан Lady” жамоаси турнир жадвалида пешқадам бўлиб турибди. Бугун бизнинг минтақада 1-турга якун ясалади.\n“Севинч” жамоамизга бугунги учрашувда омад ва зафар ёр бўлишига тилак билдириб қоламиз.